ИнтерФУТБОЛ :: Мураббийлар: МИСОЛИ ТОПАҒОН САВДОГАР\nМураббийлар: МИСОЛИ ТОПАҒОН САВДОГАР\nҲозирги футбол боргани сари бозор қоидаларига мослашиб бормоқда. Миллионлар ўйини аллақачон ўзининг трансфер йўналишини белгилаб олган, у ҳар мавсум тобора фаоллашяпти. Клублар турли сабабларга таянган ҳолда футболчилар олди-сотдиси билан шуғулланишмоқда - кимдир аввалдан белгиланган вазифаларни бажаришни хоҳлайди, кимдир шунчаки ғазнасини ривожланиш йўлида керак бўладиган пул билан тўлдиради. Бугун Европанинг энг машҳур беш нафар мураббийи фаолиятига назар ташлаб, уларнинг футболчи сотиш орқали ўз клубига қанча даромад келтирганини ҳисоб-китоб қиламиз. Албатта, улар бу ишни муайян бир клубда эмас, балки бутун фаолиятлари давомида амалга оширишган. Шунингдек, бугунги рўйхатдан айни пайт қўл остидаги футболчилар билан фаол ишлаётганлар жой олишганини қўшимча қилиш даркор.\n5. УНАИ ЭМЕРИ (Испания)\nСотган футболчиларининг умумий нархи: 466,61 миллион фунт\nҲозирда Лондоннинг «Арсенал» клубида ишлаётган 47 ёшли испаниялик мутахассис фаолияти давомида ўз юртидаги унчалик таниқли бўлмаган жамоаларда ишлагач, кейинчалик «Валенсия», «Спартак Москва», «Севилья», «ПСЖ»да меҳнат қилди. Ўтган йилнинг ёзида эса узоқ йиллардан сўнг «канонирлар» бошқарувини тарк этган Арсен Венгернинг ўрнини эгаллади. Ушбу бешта клубда Унаи Эмери умумий суммаси 466,61 миллион фунт стерлингга тенг 59 нафар футболчини сотишга улгурган. Умуман, севимли жамоаларининг трансфер бозоридаги жиддий харидларига кўниккан «Арсенал» фанатлари Эмеридан кимнидир сотиш эмас, балки янада савиялироқ бўлган ўйинчиларни сотиб олишни кутишмоқда. «Севилья» билан Европа Лигасида кетма-кет (2013|2014, 2014|2015, 2015|2016) бош совринга эга чиқилиши ушбу мутахассиснинг фаолиятидаги энг йирик ютуқлар ҳисобланади. Бундан ташқари, «ПСЖ» бош мураббийи сифатида 2017|2018 йиллар мавсумида Франция чемпионлигини қўлга киритган. Қизиғи, Эмери амалдаги рекорд даражадаги трансферни амалга оширган клубга устозлик қилган. Айнан испаниялик ишлаган пайтда - 2017 йилнинг ёзида «ПСЖ» Неймар учун «Барселона»га 222 миллион евро тўлаган.\n4. ДИЕГО СИМЕОНЕ (Аргентина)\nСотган футболчиларининг умумий нархи: 494,43 миллион фунт\n48 ёшли аргентиналик мутахассис ҳозиргача иккита жамоа билан ишлашга улгурди, холос - Италияда «Катания» ҳамда Испанияда «Атлетико Мадрид». 2011 йилдан буён «матрасчилар»га устозлик қилаётган Симеонени афтидан, клуб раҳбарлари ҳали-вери қўйиб юборишмайдиган кўринади. Статистика маълумотларга кўра, Симеоне мураббийлик фаолияти давомида 54 нафар футболчини сотган, бу трансферлар натижасида у ишлаган клублар ғазнасига қарийб 500 миллион фунт тушган. Айниқса, футбол оламида Симеоне қўл остида ўсишга эришган форвардларга эҳтиёж катта. Ўз вақтида «Атлетико» аргентиналик мураббий даврида Фалькао сотуви учун 39, Жексон Мартинес учун 38, Серхио Агуэро учун 36, Диего Коста учун 34 миллион фунт стерлингга эга бўлган. Диего Симеоненинг Европа қитъасида эришган энг йирик ютуғи Испания чемпионлиги бўлиб, 2013|2014 йиллар мавсумида «матрасчилар» мамлакатнинг тенгсиз жамоаси номини қўлга киритишган. Бундан ташқари, Симеоне даврида «Атлетико» икки марта Европа Лигасида зафар қучди, икки марта Чемпионлар Лигаси финалига чиқиб, ҳал қилувчи баҳсда рақибига имкониятни бой берди. Таъкидлаш жоизки, Симеоне фаолияти давомида сотиб олган энг қиммат футболчи Тома Лемар ҳисобланади. Унинг учун «Атлетико» ўтган йилнинг ёзида «Монако»га 63 миллион фунт тўлаганди.\n3. ЖОЗЕ МОУРИНЬО(Португалия)\nСотган футболчиларининг умумий нархи: 510,59 миллион фунт\n56 ёшли «Беназир» футбол оламидаги энг муваффақиятли мураббийлардан бири саналади. Моуриньо «Порту», «Челси», «Интер», «Реал» ва «Манчестер Юнайтед»даги фаолияти орқали яхши таниш. Тушунарлики, у Европа грандларига устозлик қилгани ҳолда, асосий эътиборни харидларга қаратган. Унинг даврида жамоадан кетган деярли барча футболчилар Жозенинг қизиқишлари доирасига киришмаган. Моуриньо шунчаки уларга имконият беришни хоҳламагани сабаб, жамоани тарк этишларига тўсқинлик қилмаган. Лекин шундай муносабатда ҳам «Беназир» сотилган футболчилар туфайли клубга йирик маблағ келтирган - жами 64 нафар футболчининг умумий нархи 510,59 миллион фунтга тенг бўлган. Улар орасида португалияликнинг кескин танқид қилинишига замин ҳозирлаганлари ҳам бор - масалан, Муҳаммад Салоҳнинг «Челси»дан «Рома»га қўйиб юборилиши ёки Кевин Де Брюйненинг айнан «аристократлар» сафидан «Вольфсбург»га ўтиши шулар жумласидан. Ҳозир бу футболчиларнинг нархи осмонда, «Беназир» эса улар воз кечаётганидан заррача афсусланмаганди. Моуриньо қўлга киритган ютуқлар рўйхатини келтиришдан маъни йўқ, ахир ўзига хос энциклопедияга айланган маълумотларни санаб чиқиш кўп вақт ва куч талаб этади. Қисқача айтадиган бўлсак, Жозе эришган муваффақиятлар орасида энг салмоқлилари Англия, Италия, Испания чемпионлиги, Чемпионлар Лигаси ва Европа Лигаси бош соврини ҳисобланади. Моуриньо, чин маънода, аксарият мураббийлар ҳавас қиладиган деярли барча мукофотлар соҳибига айланган. Жозе даврида амалга оширилган энг йирик харид сифатида Поль Погбани кўрсатиш мумкин - 2016 йилнинг ёзида «Манчестер Юнайтед» франциялик ярим ҳимоячи учун «Ювентус»га 94,5 миллион фунт тўлаганди.\n2. МАССИМИЛИАНО АЛЛЕГРИ (Италия)\nСотган футболчиларининг умумий нархи: 595,59 миллион фунт\n51 ёшли итальян мутахассиси 2010 йили «Милан» бошқарувини қўлга олганидан буён топ-даражада фаолият юритмоқда. 2014 йили «Ювентус»да иш бошлаган мураббий кўплаб совринларни қўлга киритиш орқали дунё футболи грандлари эътиборини ўзига қаратди. Қизиғи, шу пайтга қадар Аллегри бирор маротаба футболчи сифатида ўйнамаган, хориж клубларида мураббийлик қилмаганди. Массимилиано, афтидан, Италия чемпионатида ўзини анча қулай ҳис этмоқда, ваҳоланки, бу тенденция яқин йиллар ичида ўзгармаслигига кафолат йўқ. Аллегри шу пайтгача нақ 100 нафар футболчи сотган бўлса, ушбу келишувлар натижасида муайян клублар ғазнасига 600 миллион фунтга яқин пул келиб тушган. Италиялик мутахассис ишлаган даврда амалга оширилган энг йирик трансфер, юқорида таъкидланган Поль Погбанинг «МЮ»га сотилиши бўлган. Қолган сотувлар у қадар ҳашаматли кўринмаслиги турган гап - Леонардо Бонуччи учун «Милан» 38 миллион, Тьяго Сильва учун «ПСЖ» 37,5 миллион, Артуро Видаль учун «Бавария» 34 миллион, Маттиа Кальдара учун «Милан» 31,5, Альваро Мората учун «Реал» 27 миллион, Златан Ибрагимович учун «ПСЖ» 19 миллион фунт стерлинг тўлаган. Худди шундай мисоллар яна талайгина. Аммо уларнинг ҳаммаси қўшиб ҳисобланса, Аллегри бугунги рейтингимизда 2-ўринни эгаллаши учун етарли сумма ҳосил бўлади. Массимилианонинг мураббийлик фаолияти давомида эришган ютуқлари орасида 5 марта Италия чемпионлигини қўлга киритгани алоҳида ўрин тутади - бир марта «Милан» билан, тўрт марта «Ювентус» билан. Еврокубокларда эса ҳозирча Аллегри жамоалари совринсиз қолишмоқда. Балки айнан шу сабабдан италиялик мутахассис «ўз қозонида қовурилишни» хоҳлаётгандир?! Мавриди келганда таъкидлаш жоизки, Аллегри даврида харид қилинган футболчи Криштиану Роналду ҳисобланади. Ўтган йилнинг ёзги трансферлар ойнасида португалиялик юлдуз учун «Ювентус» «Реал»га 105 миллион фунт тўлаганди.\n1. ЛЕОНАРДУ ЖАРДИМ (Португалия)\nСотган футболчиларининг умумий нархи: 785,66 миллион фунт\nПортугалиялик бошқа бир мутахассис Леонарду Жардим сотилган футболчилар эвазига ўзи ишлаган клубларга келтирган пуллар миқдори бўйича мураббийлар орасида энг юқори поғонада. Албатта, «Монако» бу сумманинг аксар қисмини Килиан Мбаппе («ПСЖ»га, 121,5 млн. фунт), Тома Лемар («Атлетико», 63 млн. фунт), Антони Мартиаль («Манчестер Юнайтед», 54 млн. фунт), Бенжамин Менди («Манчестер Сити», 52 млн. фунт), Фабиньо («Ливерпуль», 40,5 млн. фунт), Бернарду Силва («Манчестер Сити», 45 млн. фунт), Тьемуэ Бакайоко («Челси», 36 млн. фунт) каби иқтидор соҳибларини сотиш эвазига қўлга киритган. Умумий ҳисобда, муайян клублар Жардим ишлаган пайтда 52 нафар футболчиларни турли клубларга трансфер қилиш орқали 800 миллион фунтга яқин маблағга эга бўлишган. Умуман, «Монако» раҳбарияти спортда йирик натижаларга эришишдан кўра, молиявий манфаатни устун кўрган. Айнан мутасаддиларнинг шундай позиция танлаши сабабли Жардим атиги бир марта Франция чемпионлигини қўлга киритиш билан чекланган - бу ютуқ 2016|2017 йиллар мавсумига тўғри келган. Қизиғи, ўтган йилнинг октябрида «Монако» Жардимни истеъфога чиқаришга қарор қилди, бироқ бир неча ойдан кейин клуб эгалари хатога йўл қўйишганини тушуниб, португалиялик мутахассисни ортга қайтаришди. Айни пайт бу мураббийнинг олдида «Монако»ни Франция футболи элитасида сақлаб қолиш вазифаси турибди. Жамоа қисқа муддат ичида жуда кўплаб юлдузларни сотиб юборди, бу эса яна бир бор кадрлар сиёсатини режалаштиришга эҳтиёж борлигини англатмоқда. Аммо «Монако»нинг ҳозирги муаммоларида Жардимнинг айби у қадар катта эмас ва айнан шунинг учун ҳам клуб хўжайинлари уни қайтаришга жазм этишди. Жардим пайтида амалга оширилган йирик харидлар ҳақида гап борганда, Александр Головин ҳамда Бальде Кейтани айтиш мумкин. Князликлар бу футболчиларнинг ҳар бирига мос равишда ЦСКА ва «Лацио»га 27 миллион фунтдан тўлашган.


Пайғамбаримиздан кейинги энг яхши одамни… ва энг ёмон одамни ўлдирган “Ваҳший”ни кечиролмаган она | ukkosha.shosh.uz\nБош саҳифа » Ибрат » Пайғамбаримиздан кейинги энг яхши одамни… ва энг ёмон одамни ўлдирган “Ваҳший”ни кечиролмаган она\nАллоҳ таолонинг иродаси ва белгилаган тақдири туфайли у Уҳуд кунида Ҳамза ибн Абдулмуттолибдек улуғ саркардани ўлдириб, Расулуллоҳ соллаллоҳу алайҳи васалламнинг муборак қалбларини қонга бўяган бўлсада, кейинчалик Ямома куни сохта «пайғамбар» Мусайлиматул Каззобни қатл қилиб, мусулмонлар қалбидаги ярага малҳам қўйган эди. Тарихчилар унинг ҳақида «Бу киши Муҳаммад соллаллоҳу алайҳи васалламдан кейинги энг яхши одамни… ва энг ёмон одамни ҳам ўлдирган» деб ёзишган.\nВаҳший умрининг ниҳоясигача пушаймонликда «Мен Исломнинг энг яхши, улуғ кишисини ўлдириб қўйган эдим, кейинчалик унинг энг катта душманини ҳам ўлдирдим», деган таскин билан яшади…\nМашҳур “Рисола” фильмида “Ваҳший” ролини Либиялик Алий Солим Қадома ўйнаган. Алий аслида актёр бўлмаган. У оддий электр муҳандиси бўлиб, Рисола фильмининг режессёри Мустафо Аққод келиб тушган меҳмонхонада ишлаган. Ваҳший ролига муносиб актёрни узоқ излаган режиссёр, бир куни Алийни кўриб қолади ва уни ушбу рол учун таклиф қилган. Алий Ваҳший ролини моҳирона ўйнаган.\nАлийнинг кейинчалик мухбирларга берган интервьюсига кўра, фильм намойишидан сўнг унинг кекса онаси ўғлини Аллоҳнинг шери Ҳамза розияллоҳу анҳуни қатл қилгани учун уйдан ҳайдаб солган ва она болалик алоқасини узган. Алий ҳар қанча уриниб онаси билан ораларини ислоҳ қила олмаган. Охир оқибат ўртага диний арбоблар тушиб, онаизорга бу шунчаки рол эканлигини, Ҳамза розияллоҳу анҳуни аслида Ваҳший қатл қилганини, ўғли эса яхши ниятда бу ролни ижро этганини тушунтиришганидан кейин ўғлини кечирган. Ажойиб оналар бўлган экан.\nБу ҳам Алийнинг онасини асри саодатга бўлган муҳаббатини бир кўриниши бўлса, ажаб эмас.\nБироқ мени бошқа жиҳати ўйлантиради: кино ё саҳнадаки, ёмон-салбий ҳолатни ижро этган ўғилдан она ранжимоқда. Таассуфки, бугун ҳаётда фарзандини ёмон йўлга кириши, жиноятга қўл уриши, бировнинг мулки, ҳатто жонига қасд қилишда фарзандига “йўл кўрсатувчи” бўлаётган ота-оналар… Ахир ҳаёт кино эмаску! Сиз нима дейсиз?\nАввалги: Шайх Абдулазиз Мансур: «Нотўғри тушунибсизлар, байрам қилинглар, демадим. Янги йилни нишонлаш динимизда йўқ!»\nКейинги: В Стамбуле хранится указ Пророка Мухаммада об охране христианского монастыря


Мазмунли карантин — #02 » Muzlik.uz - O‘zbekiston yangiliklari\n«Мазмунли карантин» лойиҳаси давомида сизга TED|Uzbek Language жамоаси томонидан ўзбек тилидаги субтитрлар жойлаштирилган TED чиқишлари ва TED-Ed дарсларини ҳавола қилиб борамиз. Видеоларда ўзбек тилидаги субтитрлар автомат равишда ёқилган. Агарда ўзбек тилидаги субтитрлар чиқмаётган бўлса, созламалар қисмидан уни ёқишингиз ва ўзбек тилини танлашингиз керак.Янги тил ўрганишнинг тўрт сабаби Инглиз тили жуда тез суръатларда дунё тилига айланмоқда ва таржима технологиялари ҳам йилдан-йилга янада яхшиланиб боряпти. Хўш, шундай бир пайтда нега чет тилини ўрганишимиз зарур? Жон МакВортер, лингвист ва Колумбия университети ўқитувчиси, чет тилларини ўрганиш муҳимлигининг 4 та сабабини келтиради. "Газета.uz"да реклама Мен кимман? Фалсафий қараш Инсоният тарихи давомида «субъект» мавзуси шоирларни қоғоз билан қалам олишга, файласуфларни кенг майдонда баҳслашишга етаклаган. Мавҳум тафаккур дарёсида сузиш оғир, балки юнон тарихчиси Плутарх айнан шу сабаб ҳам ушбу мавзуни ёритишда кема ҳақидаги афсонани қўллаган. Эми Адкинс Плутархнинг Тесей кемаси ҳақидаги ҳикоясини сўзлаб беради. «TED Talk» дунёнинг турли бурчагидаги ёрқин фикр намоёндаларининг оммалашувга муносиб ғояларини («Ideas worth spreading») алмашишлари учун яратилган ўзига хос платформа вазифасини бажаради. 1984 йили TED (Technology, Entertainment, Design) биринчи марта ташкил этилганда, унда технология, санъат ва дизайнга оид мавзулар муҳокама қилинган. Бугунги кунга келиб эса, TED доирасида дунёнинг 110 тилида атроф-муҳит масалаларидан тортиб, санъат соҳасигача бўлган мавзулар қамраб олинган.


Қирғизистон ҳукумати Асқаров мукофотланишидан норози бўлди\n16 январ 2021, Тошкент вақти: 05:36\nҚирғизистон Ташқи ишлар вазирлиги ҳуқуқ ҳимоячиси Азимжон Асқаровга АҚШ Давлат департаменти томонидан "Инсон ҳуқуқлари ҳимоячиси" мукофоти берилишига норозилик билдирди. Қирғизистон ҳукумати ҳуқуқ фаолига бу мукофотнинг берилиши миллатлараро низони қўзғайди, деб ҳисобламоқда. Асқаровга мукофотни топшириш маросими бугун Вашингтонда бўлиб ўтади.\nВазирлик баёнотида "Қирғизистон фуқароси Азимжон Асқаровнинг АҚШ Давлат департаменти мукофоти билан тақдирланиши Қирғизистонда таажжуб билан қабул қилингани" айтилган.\nАйни дамда қамоқ жазосини ўтаётган ҳуқуқ фаолининг бундай нуфузли мукофот билан тақдирланиши мамлакатда "миллатлараро тинчлик ва муросанинг мустаҳкамланишига қарши қаратилган, ғаразли мақсадда қилинган ҳаракат" деб баҳоланган.\nБундай ҳаракатнинг Қирғизистон ва АҚШ ўртасидаги иккитомонлама муносабатларга жиддий шикаст етказиши урғуланган баёнотда Асқаровнинг мамлакатдаги барча суд инстанциялари томонидан "миллатлараро душманлик, оммавий тартибсизликни келтириб чиқариш, 2010 йил июнидаги қонли воқеалар чоғида ҳуқуқ-тартибот идоралари ходимининг ўлдирилишига алоқадорлик"да айбланиб, жазога тортилгани таъкидланган.\nБугун Вашингтонда Ўш воқеаларида айбланиб бир умрга қамалган қирғизистонлик ҳуқуқ фаоли Азимжон Асқаровга АҚШ Давлат департаментининг инсон ҳуқуқлари бўйича мукофоти топширилади.\nМазкур мукофот ҳар йили инсон ҳуқуқларини ҳимоя қилиш йўналишидаги фаолияти учун ҳукумат томонидан таъқиб қилинаётган жасоратли ҳуқуқ фаоллари ва ташкилотларга берилади.\nБишкекдаги “Бир дунё Қирғизистон” ташкилотининг билдиришича, Вашингтонда мукофотни Азимжон Асқаров номидан унинг ўғли Шерзод қабул қилиб олади.\nАзимжон Асқаров Озодлик радиоси билан суҳбатлардан бирида ўзнинг қамалишини ҳуқуқ-тартибот тузилмаларининг ўч олиши сифатида баҳолаб, тергов жараёнида қийноқларга солинганини айтган:\n- Бозорқўрғон тумани милицияси камерасида 7 одам ўлган. Шуларнинг олтитаси бўйича мен охиригача ишлаганман ва бу ишларни ниҳоясига етказганман. Бир иш бўйича БМТинсон ҳуқуқлари қўмитасининг қарорини чиқартирганман. Ўша қарорда БМТ қўмитаси Қирғизистон ҳукумати зиммасига қамоқда ўлдирилган Тошкенбой Мўйдинов оиласига тавон пули тўлаш мажбуриятини юклаган. Бу иш 2004 йилда бўлган, 35 ёшли бу болани қўлга олиб, ярим соат ичида ўлдиришган. Мен бу ишларнинг ҳаммасини ошкор қилганман, милициядаги коррупция бўйича кўп ишларни амалга оширганман. Мени қўлга олишганида ИВС начальниги оёқлари билан қўлларимни депалаб, “Сени мана шу қўлларинг мени олти ой ишсиз қўйиб, бола – чақам очга қолган”, деб тепиб, мени қўлимни пўстак қилиб ташлади. Буларни эсласам ҳалигача азобланаман. Шунақанги даҳшатли азобларга солишган, - деган эди Азимжон Асқаров.\nШу йилнинг 13 июль куни эълон қилингaн бaёнотдa “Бир дунё Қиғизистон” тaшкилоти Aсқaров ишида aдолaтсизлик вa дискриминaцияга йўл қўйилгaнини aйтиб, соғлиги кескин ёмонлaшгaн фaолни дaрҳол озодликкa чиқaришни тaлaб қилaди.\n“Бир дунё Қирғизистон”, “Қилим шaми” кaби мaҳaллий инсон ҳуқуқлaри тaшкилотлaри ҳaмдa Жaзони ижро этиш хизмaтининг Кузaтувчи кенгaши тaрaфидaн ҳуқуқ фaолини озодликкa чиқaриш тaлaби билaн мaмлaкaт етакчиларига юборилгaн хaт шу кунгача жaвобсиз қолмоқдa.\nHuman Rights Watch ташкилоти шу йилнинг март ойида Европа Иттифоқи лидерларини Қирғизистон президенти Алмазбек Атамбаевга қарийб 5 йилдан буён қамоқда қолаётган Азимжон Асқаров масаласида босим ўтказишга даъват этган.\nАзимжон Асқаров ишини қайта кўриб чиқиш масаласи Атамбаев 2012 йилда Германияга бориб, канцлер Ангела Меркел билан учрашган пайтда ҳам кўтарилган эди.\n- Биз Азимжон Асқаров масаласида узоқ гаплашдик. Мен Қирғизистон демократик давлат бўлишни хоҳлаётганидан келиб чиқиб, бу ишни президент эмас, суд кўриб чиқиши шарт деб ҳисоблайман. Бу ҳолат демократияга асосланган ҳар қандай давлатга хос бўлган кўринишдир, -деб билдирган эди Атамбаев Ангела Меркел билан учрашувидан сўнг.\nОрадан кўп ўтмай Amnesty International, Human Rights Watch каби қатор халқаро ташкилотларнинг Азимжон Асқаровнинг зудлик билан озод этиш чақириқларига жавобан эса Атамбаев “Асқаровнинг айбсизлигига далил-исботлар йўқ” қабилида жавоб берган.\nҚирғизистон Олий суди эса 2013 йилнинг 16 октябрида Азимжон Асқаров тергов давомида қийноқларга солингани юзасидан аризани кўриб чиқишдан бош тортган эди.\nАзимжон Асқаров 2011 йилнинг мартида People in Need ҳуқуқ ҳамжамиятининг Homo Homini, 2012 йилда Журналистларни ҳимоля қилиш қўмитасининг Халқаро матбуот эркинлиги мукофоти билан тақдирланган.\nМаҳаллий ҳуқуқни ҳимоя қилиш ташкилотлари Азимжон Асқаров ишига жамоатчилик эътиборини жалб қилиш мақсадида унинг суратлар кўргазмасини ўтказиб келади. Қуйида 2014 йил июнида уюштирилган Асқаров суратлари кўргазмасидан видеорепортажни кўришингиз мумкин (Озодлик архивидан).\nБишкекда умрбод қамалган Азимжон Асқаров суратлари кўргазмаси бўлиб ўтди


Термиз давлат университетида “Ёшлар орасида гиёҳвандлик воситаларини тарқатилиши\n2021-02-13 2194 marta ko'rildi.\nТермиз давлат университетида “Ёшлар орасида гиёҳвандлик воситаларини тарқатилишига қарши курашиш” ойлиги доирасида тарғибот тадбирлари давом этмоқда\nЎзбекистон Республикаси Ички ишлар вазирининг фармойишига асосан эълон қилинган “Ёшлар орасида гиёҳвандлик воситаларини тарқатилишига қарши курашиш” ойлиги доирасида Термиз давлат университети талаба-ёшлари ўртасида ҳам кенг тарғибот-ташвиқот ишлари олиб борилди.\nТарғибот-ташвиқот тадбирларини ўтказишда бевосита Сурхондарё вилояти ҳуқуқни муҳофаза қилувчи органлар масъул ходимлари ва тиббиёт ходимларининг иштирок этаётганлиги эса профилактик ишларнинг сифат ва самарадорлигини янада ошишини таъминламоқда. Тадбирда гиёҳвандлик воситалари билан боғлиқ жиноятларга қарши курашиш борасида амалга оширилаётган ишлар, шунингдек, бугунги кунда мамлакатимизда ички ва ташқи туризмни ривожлантириш борасида амалга оширилаётган чора-тадбирлар тўғрисида батафсил тушунтириб ўтилди.\nТалаба-ёшларга гиёҳвандликнинг салбий оқибатлари акс этган буклетлар тарқатилиб, ИИВ Ахборот хизмати томонидан тайёрланган “Ўзини йўқотганлар” ва “Биз ОИТСга қаршимиз, Сизчи?” номли видеофильмлар намойиш этилди.


Барқарорлик йўқ, раҳбарият охиригача сабр қиладими ёхуд "Локомотив" нима учун дурангга рози бўлмаётганини биласизми?\nМавсум бошида Тошкентнинг “Локомотив”ида қандай ўзгаришлар бўлганини биласиз. Таркибда келди-кетдилар кузатилди ва асосийси, янги бош мураббий тайинланди. Денис Коростиченко мустақил равишда бош мураббий ролида “Локомотив”да дебютини ўтказяпти.\nТан олиш керак, “Локо” бир неча йил олдинги қудратида эмас. Ўша пайтларда гегемонлик қилган ва бунинг натижасида қатор совринларни ютганди. Бироқ клуб ҳали ҳам ўша мақсадидан чекингани йўқ. Фақат жамоани янгидан қуришга киришди. Клуб ўзининг тарбияланувчиларига кўпроқ эътибор беришни бошлади. Шу боис бошқа жойдан мураббий қидириб юрмади-да, анчадан бери “Локомотив”да ишлаб келган Коростиченконга бош мураббийликни ишониб топширишди.\nТўғри, мураббийнинг дебют мавсумида қатор қийинчиликлар учраб турибди. Айниқса, бу натижаларда билиняпти. Бу билан “Локомотив”ни кучсизланди, дейиш фикридан йироқмиз. Жамоа ўйини чакки эмас, лекин ҳали барқарорликка эришганича йўқ. “Темирйўлчилар” “Пахтакор”дан сўнг 12 очко билан 7-ўринда боряпти. Қолаверса, барча – 11 та ўйинда тўлиқ қатнашишди. Шундан 4 тасида ғалаба қозонди ва 7 та учрашувда рақибларига ютқазиб қўйди. Чемпионатда энг кўп мағлуб бўлган клуб айни пайтгача иккита бўлса, улардан бири “Локомотив”.\nХўш, “Темирйўлчилар” кимларни ютди? Дастлабки ғалабасини 2-турда ўз майдонида АГМКга қарши беллашувда қўлга киритди. Ўшанда 2:1 ҳисобида рақибидан устун келди. Иккинчи ғалабасини 6-турга келиб нишонлади. 1 май куни “Сурхон”ни қабул қилган “Локо” жавобсиз иккита гол урди. Кейинги турдаёқ кетма-кет иккинчи ғалабасини тантана қилди. Бу гал сафарда “Нефтчи”ни мағлуб этиши учун битта гол кифоя қилди. 4-ғалабасини 9-турда қўлга киритди. Тимур Кападзе бошчилигидаги “Олимпик” дарвозасига жавобсиз учта гол уришнинг уддасидан чиқди. Энг қизиғи, “Локомотив” ҳисобида ҳали бирорта ҳам дуранг йўқ. Суперлига баҳсларида ҳали ҳеч ким билан муроса кўчасини танлагани йўқ ва бунга рози бўлмаяпти ҳам. Бу жамоа очиқ ўйин таклиф қиляпти. Ҳужумкорлик ва ранг-баранг ҳужумлар мухлисларга ёқяпти. Лекин доим бу натижа келтириши қийин. Фақат бунга вақт талаб қилинади. Раҳбарият Коростиченкога ўзини кўрсатиши учун етарли фурсат берган деб ўйлаймиз.\nШунингдек, мавсум аввалида таркиб клубнинг ички имкониятларидан келиб чиқиб кучайтирилди. Ўтган йилги айрим етакчилар сақлаб қолинди. Аммо яқинда ҳимоячи Шерзод Файзиев “Локо”ни тарк этиб, Малайзия клубига ўтиб кетди. Бу табиийки жамоа учун йўқотиш. Аммо клубни танлаган йўли бор. Бунда фақат сабр қилинади. Натижалар доим ҳам ўхшайвермайди. Бунга клубнинг ҳозирга қадар кўрсатган натижалари мисол бўла олади. Чунки ғалабадан кўра, мағлубияти кўпроқ. Бундай вазиятда раҳбарият охиригача сабр қиладими? Бу ҳам бир масала. Лекин юқорида таъкидлаганимиздек, бу борада Коростиченкога имконият тақдим этилаверади. Ўз навбатида “Локомотив” ютган баҳсларда бош мураббий ғалабани худди Юрген Клоппга ўхшаб мухлислари билан бирга нишонлаши фонида уни “Денис Клопп” номи билан ҳам атай бошладик.\nБиздаги маълумотларга кўра, жамоанинг яна айрим етакчиларига четдан таклифлар бор. Шу боис ёзги трансфер ойнаси очилган маҳалда таркибдаги йўқотишлар давом этиши ҳам эҳтимолдан ҳоли эмас. Балки бунинг учун мураббийда қандайдир режа бордир. Ҳаммасини вақт кўрсатади.


Асоратдан қутулиш жараёни « Ўзбекистон Халқ Ҳаракати\nАсоратдан қутулиш жараёни\n19 July 2012 - 18:53\n(“Адабиёт манзаралари” муҳаррири ва асосчиси МУРОД КАРИМдан “Дунё ўзбеклари” сайтига интервю)\n1. Бугунги ўзбек адабиётида аҳвол, Сизнингча, қандай?\n“Ўзбек адабиётида аҳвол қандай эканлигини рости билмайман.Аммо шуни аниқ айтаман; Совет адабиётининг асоратларидан қутулиш жараёни кетяпти.Бу жараён неччи йилга чўзилади,ҳеч ким аниқ айтиб беролмайди.”\n2. Ҳамма ижодкорлар ҳам интернет билан дўстлашган деб айта оласизми?\n“Йўқ,албатта.Интернет “мияси” чекланган инсонлар учун асаб касаллигининг зўриқишини келтириб чиқаради.Кўпчилик ижодкорлар совет даврини кўришган-ўша даврнинг “ қурбонлари” ҳисобланишади.Уларни тушунаман.Букрини эса тузатиб бўлмайди. Аммо ёшлар бундан мустасно.Фақат моддий имконияти борларигина интернет дан фойдаланишади,холос.”\n3.” Адабиёт манзаралари”нинг вазифаси нима?\nЖавоб: “Адабиёт манзаралари”нинг вазифасини ҳали ўзим ҳам билмайман,рости.Вазифалар ҳақда ўйлагандирман аммо бу вафизаларни ҳали матнга жойлаб кўрмаган эканман.”\n4. Бу сайтнинг йўлга қўйилишида нима туртки берган?\nЖавоб: “ Бу сайтнинг очилишида ,ишонинг,фақат қорин муаммоси туртки берган.Ўшанда ҳомийлар-портал эгалари Ўзбекистон меркаси бўйича яхшигина ҳақ тўлашган(уни эса фақат интернетга уланиш учун сарфладим) аммо кейин молияни тўхтатиб қўйишди.Барибир ишлаяпман.Нега маошсиз ишлайман?-Бунга ўзим ҳам тушунмаяпман.”\n5. Ижодкорлар билан муносабатингиз. Асарларини ўзлари беришадими ё сўраб оласизми?\nЖавоб:“Сайт ишининг аввалида қийналганман.Кўплар интернет ҳақида тасаввурлари ҳам йўқ эди. Ёки уни чет элдаги мухолифатга алоқаси бор, деб ҳам ўйлашган.Аммо тушунтириш (“ақл ўргатиш”) дан чарчамaдим.Ҳозир тушунчалар ўзгарди.Ўзгаряпти.Ўзгариб бўлди ҳам.”\n6. Хориждаги ўзбек адабиёти ҳақидаги фикрларингиз…\nЖавоб:“Фаcебоок да фақат Ўзбекнинг гўзал шоири Ёдгор Обиднинг шеърларини ўқиб бораман. Ёки ҳозирда Ҳолландияда яшаётган Шарифжон Аҳмаднинг Борхес асарларини ўзбек тилига таржима қилаётганидан хабарим бор.Сайтимизда чоп ҳам қилганмиз.\nЁзувчи Ҳамид Исмоилнинг ажойиб шахсий сайти бор.Асарларини шу сайтдан ўқиганман.\nАлбатта,Муҳаммад Солиҳ замонавий ўзбек адабиётининг устунларидан бири ҳисобланади.Рауф Парфи уни “Чўлпондан кейин 20 асрдаги энг улуғ шоир” деб таъриф берган. Рауф Парфи сўзни бежизга исроф қилмайди,албатта.Лекин сайтларда Муҳаммад Солиҳ ижодиёти намуналари йўқлиги кишига алам қилади.”\n7. Ватан адабиёти ҳақидаги фикрларингиз…\nЖавоб: “Ватан адабиётида янги наср,шеърият пайдо бўляпти. Унинг ҳатто ўзи билмайдиган вазифаси мумтоз адабиётимиз билан алоқани ўрнатиш-ўртадаги бўшлиқни тўлдириш.Совет даври ,албатта, шу бўшлиқ эди.\nБу бўшлиқ Ўзбек руҳининг энг катта кушандаси бўлган.Ўзбек совет ижодкорлари эса бу кушандага беминнат ва кечаю кундуз хизмат қилишган.Уларни ўқимасам-да тушунаман. Ҳозирги адабиётимиз бу бўшлиқдан чиқиб кетолмаётганини ҳам тушунаман.\nБу бўшлиқни тўлдиришда замонавий Туркия,Эрон адабиёти ёрдам бериши мумкин эди ,ҳозирча.Аммо ресурслардан фойланишни ҳам унутганмиз ,шекилли. Келажакда ҳаммаси ўнгланиб кетади.Бунга ишонаман.”\n8.Қайси хориж сайтларини кузатиб боришга иштиёқмандсиз ё бунинг иложи йўқми?\nЖавоб: “Хориждаги ўзбек сайтларини ,ишонасизми,кузатмайман.Мен учун қизиғИ йўқ. Улар ҳозирги ўзбек руҳидаги муаммони(РУҲДАГИ КАСАЛЛИКНИ ) ечиш ўрнига айбловлар ва жаҳл оқими тўлқинини кучайтиришади.Балки бордир.Бу эса шахсан мени хабарим йўқлигидан ва ичкарида улар ёпиқ эканлигидан деб ўйлайман. Ҳа,яна ,прокси деган муаммоси ҳам бор. Хусусан,Ўзбекистондаги сайтларга ҳам кирмайман.ҚизиғИ йўқ,боя айтганимдай ,ҳаммаси.”\n9.Абдулла Орипов ва Эркин Воҳидовлар ҳалиям ўша биз билган даврдагидек эътиборлими юртда? Бундай дейишимга сабаб, турли туман иғвогорона гап сўзлар тез тез эшитилиб туради улар ҳақида…\nЖавоб: “Улар замоннинг эрка шоирлари эди.Ҳозир ҳам шундайми”, демоқчисиз. Саволингизнинг ўзида жавоб ҳам бор деб ўйлайман: Демак улар замон билан келиб шу замон билан ўтиб кетишади. Улар албатта,ўртамиёна шоирлар.Уларни титанларга менглаштиришимиз бизнинг замоннинг билимсизлиги,холос. Улар миллат қалбининг замонидаги тасвирини чизишган.Ажойиб чизишган.Бор-йўғи ,шу.Франсузларнинг ўртамиёна шоири ҳам шундай чиза олади. Иғво ва миш-мишлар ҳақда сўрапсиз.Бу мени қизиқтирмайди.Зерикарли нарсалар,холос.”\n10.Ғаффор Хотамовнинг шов шув бўлаётган асарини ўқидингизми? У Тошкентда қандай кутиб олинди? Ёзувчиларнинг муносабати турли хил эканини эшитиб турибмиз. Сизнинг ҳам фикрларингизни билмоқчийдик.\nЖавоб:“ Ғаффор Ҳотамовнинг романини деярли ҳамма ўқиб бўлган кўринади.Мен энг охиргилардан бўлиб ўқидим,шекилли.\nУндаги тасвирлар шу –битта авлоднинг фожеаси.Улар ҳаётдан ҳеч нарса топишолмади.Топишга эса ишонишмади ҳам.Адабиёт улар учун натижада қорин тўйдирадиган бозорга ўхшаб кўринди.Азалдан маънавий оламда бундай адабиёт қаҳрамонларини ”Нурни кемираётган каламушга” ўхшатишади.Охир-оқибат. Кейин шундан маза қилишадиган бўлишди,шекилли. Бу асар шунинг махсули,холос.”\n11. “Адабиёт маназаралари”нинг мухлислари ва унга кирувчилар сони билан ўртоқлашсангиз.\nЖавоб: “Адабиёт манзаралари” га кам одам киради.Ҳозирги замон одами энг зерикарли одам бўлса керак.Уларга миш-миш ва ғийбат керак. Шундай сайтларга дарёдай оқиб киришади.Нега? Ҳатто ўзлари ҳам буни ўйлаб кўришмайди.Ахир ўйлаш-бу оғриқ-ку.Яхшиси,тинчгина миш-мишларни кузатишни маъқул кўришади.”\n12. “Дунё ўзбеклари”га муносабатингиз ва тилакларингиз.\nЖавоб:“Дунё ўзбеклари” номи аввало яхши ва ўйлаб танланган.Демак бу сайт дунё ўзбекларини ҳар хил фикрда бўлса=да бирлашишга ўз ҳиссасини қўшади.Турли фикрда бўлиш бу бир-бирига душман назари билан боқиш керак дегани эмас-ку. “


Усмон Ҳақназаров: Ислом Каримовнинг ўзбек миллатига бўлган нафрати ҳақида « Ўзбекистон Халқ Ҳаракати\nУсмон Ҳақназаров: Ислом Каримовнинг ўзбек миллатига бўлган нафрати ҳақида\n02 September 2017 - 23:29\n(Диктатор ўлимининг бир йиллигига)\nШу йилнинг 29 август куни диктатор Ислом Каримовнинг ўлганига бир йил бўлди. Шу сабабдан ўтган йили тўйиб йиғлаёлмаган манқуртлар золимнинг ўлимига бир йил тўлганлиги муносабити билан хотирлаш ва оммавий йиғи маросимларини бошлаб юборишди. Аҳмоқ жонзотларнинг танланган бир қисми эса, ўзбек халқининг душманига Тошкентда ўрнатилган темир ҳайкалга таъзим қилишга ҳам улгуришди.\nҲатто ҳайвонлар ҳам ўз душманларини яхши танийдилар. Аммо, баъзи “одам”лар ўз халқининг душманини аниқлашга қодир эмаслар. Бундан ташқари, улар уни ўзларининг меҳрибон оталари деб ҳисоблашади.\nБиз, Ислом Каримов ўзбекларни ҳайвонлар дея ҳисоблаган, деб ўзбек манқуртларининг фикрини ўзгартирмоқчи эмасмиз. Фақатгина соғлом фикрловчи одамлар учун, Каримов ўз кундалик ҳаётида Ўзбек халқи ҳақида севиб тилга оладиган сўзлари ва ибораларни келтириб ўтмоқчимиз. Шундай қилиб…\nИслом Каримов ўзбек халқи ҳақида\nИслом Каримовнинг энг севимли оғзаки ихтироларидан бири, “Ўзбек” ва “Бўқ” сўзларидан ташкил топган “Ўзбўқ” сўзидир.\n“Қаерда ўзбўқ бўлса, онасини с…ай!”, “Сассиқ ўзбўқлар!”, “Монголдан тарқаган ўзига ўзи бўқлар!” – бу ўзбек халқи ҳақидаги Каримовнинг севимли “таърифлари”дан баъзалари халос.\n2005 йил Ислом Каримов кўрсатмаси билан Оқсарой резиденциясидаги президент қабулхонасида микрофон ва овоз карнайлари билан жиҳозланган ойнадан ясалган тўсиқ ўрнатилганини, Ўзбекистон ҳукумати аъзолари ва президент девони ходимлари билишади. Авваллари ўз маслаҳатчилари ва ўзбек ҳукумати мансабдорларини бевосита ўзининг хонасида қабул қилган Ислом Каримов, 2005 йилнинг иккинчи ярмидан улар билан, замонавий қамоқхоналардаги каби ойна ортидан мулоқот қила бошлади.\nДиктаторнинг кайфияти яхши бўлган кунларнинг бирида, Ўзбекистон президенти девони фаолиятини бошқарувчи Зелимхон Хайдаров Каримовдан шундай деб сўраган: “Ислом ака, сизнинг қабулхонангиздаги ушбу ойна деворга нима ҳожат бор?”. Ўшанда золим: “Ман шу сассиқ ўзбўқлар нафас олаётган ҳаводан нафас олгим келмайди”, деб жавоб берган ва кулиб юборган.\nИслом Каримовга ҳамоҳанг бўлиш учун Зелимзон Хайдаров ҳам қўшилиб кулган. Каримовнинг ҳақорати Хайдаровга тегиб кетмади, чунки у этник ўзбек эмас.\nЗ.Хайдаров эртаси куниёқ президентнинг ушбу “ақлли” жавоби ҳақида телефон орқали этник ўзбек бўлмaган Р. Иноятов, М.Тоҳирий, Ф.Муллажонов ва Б.Матлубовларга айтиб берди.\nИслом Каримов ўзбекларни уларнинг у ёки бу вилоятга тегишлилиги бўйича ажратар эди. Шу тариқа у барча сурхондарёликлар ва қашқадарёликларни “гўштхўр сурқашлар” ва “маданиятсиз моллар” деб атарди. Фарғона водийси ўзбекларини эса “кўт ваҳҳобийлар” дерди.\nКаримовнинг турли вилоят ўзбекларини ажратиши, унинг умуман ўзбек халқига бўлган очиқ нафратини яққол намоён қилар эди. Аммо, золим айниқса, айтиш мумкинки зоологик равишда хоразмликлардан нафратланарди. Шундай қилиб…\n“Инсониятнинг орқа тешиги”\nИслом Каримов Хоразм ва хоразмликларни шундай атарди.\n“Хоразмликлар бу – пасткаш ва юқори пробали хоинлар, барча хоразм аёл ва қизлари эса бу – раққоса ва фоҳишалар”, “Хоразм ва хоразмликлар бу – инсониятнинг орқа тешиги”, дея такрорларди Ислом Каримов, ҳар сафар бу қадимий воҳа ва халқ ҳақида гап очилганда.\n2004 йилнинг ноябр ойида бўлиб ўтган Ислом Каримов ва Сапармурот Ниёзовнинг Бухородаги учрашувида, туркман ёқилғисининг Хоразм вилоятига ноқонуний тарзда олиб ўтилишини бартараф қилиш мақсадида, туркман президенти Хоразм вилояти учун бепул туркман бензинини таклиф қилди.\nКаримов эса: “Инсоният орқа тешигига ёрдам беришнинг нима кераги бор? Қийналаверишсин!”. Бундай жавобдан, ўзбекофобия билан ажралиб турувчи Сапармурод Ниёзов ҳам донг қотиб қолган.\n2008-2010 йиллар Хоразм вилояти ва Қорақалпоғистон Республикаси фермерлари сув танқислигидан қийналишганида, Шавкат Мирзиёев ушбу ҳудудларда пахта ва ғалла терим бўйича режаларни қисқартиришни таклиф қилган. Ўша вақтдаги Бош вазир ўзининг таклифига жавобан Каримовнинг сўкишини ва президентнинг: “Сассиқ Хоразм қуруқчиликдан ўлиб кетсин!”, деган истагини эшитган.\nЮқорида жойлашган Шовот, Қўшкўпир, Гурлан ва Янгибозор туманларига қўшимча сув насосларини ўрнатиш учун бюжет маблағлари ажратишни таклиф қилганида Қишлоқ ва сув хўжалиги вазири, хоразмлик Маркс Жуманиёзов ҳам Каримовдан ҳудди шундай жавоб олган. Жуманиёзовни яхшилаб ҳақоратлаган Ислом Каримов шундай ҳукм чиқарган: “Хоразмнинг бу туманлари чўлга айланиб кетсин, аҳолиси эса очликдан ўлсин! Шунда дунёда пасткашлар камаяди”.\nХоразмликларга бўлган айнан шу нафрат туфайли Каримов 1999 йилда Хоразмнинг Соримой посёлкасида террористлар ва гаровга олинганлар бўлган автобусни ўққа тутиб, барчасини ўлдиртириб юборган.\nПрезидент Каримовнинг хавфсизлик хизмати ўзининг чорак асрлик фаолияти давомида фақатгина иккита Ўзбекистон фуқаросини ўлдирган. Ажабланарли, лекин ҳақиқат: икки қотиллик ҳам Хоразм вилоятида рўй берган, иккала ҳолатда ҳам тинч хоразмликлар ўлдирилган.\nБиринчи ҳодисада Хоразм вилоятининг Боғот туманидан бўлган фермер, Шариф Ражабов отиб ташланган. Кекса фермер Каримов билан суҳбат давомида, телевизион камералар ўнгида ўлдирилган. Фермер оёғини чақиб олган арини ўлдириш учун кутилмаганда эгилганида, Каримов тансоқчилари унинг бошини орқасидан отиб ташлашган.\nИккинчи ҳодисада эса Кармов қўриқчилари, Урганч туманидан бўлган 14 ёшлик Бобурбек Жуманиёзовни отиб ташлаган. У велосипедда қишлоқ йўлидан келаётиб тасодифан Каримов кортежига дуч келиб қолган.\nИккала ҳодисада ҳам Ислом Каримов ўз қўриқчиларидан бўлган қотилларга “сезгирлик ва тезкорлик” учун миннатдорчилик билдирган.\nЎзбек диктатори айтиш мумкинки, хоразмликларга қарши курашда ақлдан озган эди. Каримов раҳбарлиги даврида, диктаторнинг оғзаки кўрсатмасига биноан, Хоразмликларни юқори мартабали ҳукумат лавозимларига тайинлаш ман қилинганди.\nХоразмликларга нисбатан Каримовнинг зоологик нафратининг асосий сабаби, албатта, ушбу вилоятнинг Янгибозор вилоятидан бўлган, унинг биринчи президентлик сайловларидаги рақиби, Муҳаммад Солиҳ эди.\nИслом Каримов Янгиборзорликларни ҳаттоки давлатнинг кичик лавозимларига тайинланишини ҳам тақиқлаган эди. 2010 йилда Хоразм вилояти Миллий хавфсизлик хизмати, Хоразм вилояти ҳокимининг Янгибозор вилоятида туғилган ўринбосарларидан бири, паспортдаги туғилган жойи қисмида Гурлан туманини кўрсатганини аниқлашган. Ҳоким ўринбосари МХХ терговчилари олдида, Янгибозорликларни мансабга тайинлашга нисбатан Каримовнинг тақиқи сабабли бошқа туманни кўрсатишга мажбур бўлганини тан олган.\n“Салаев” ва “Мадаминов” фамилияли хоразмлик мансабдорларга айниқса қийин бўлган. Ҳар сафар МХХ офицерлари билан ўтказиладиган “кадрлар билан суҳбат” давомида, шундай фамилияли хоразмликлар, улар мухолифатчи Муҳаммад Солиҳга ҳеч қандай қариндош эмасликларини исботлашлари керак эди.\nБалки, президент Шавкат Мирзиёев: “25 йид давомида биз Хоразмни йўқотдик! Ўтган йиллар учун биз хоразмликлар олдида қарздор бўлиб қолдик!”, деганда хоразмликларнинг айнан юқорида таъкидланган азобларини кўзда тутгандир. Шундай қилиб…\nСанобар Каримова ва самарқандлик яҳудий Исҳоқ Мирзокандовнинг никоҳсиз ўғли Ислом Каримов, бутун умри давомида ўзбек халқи ва умуман мусулмонларга нисбатан қаттиқ нафрат билан яшади. Ҳали 27 ёшида у ўзининг биринчи турмуш ўртоғи Наталя Кучмага, “ўзбек халқининг эркакларини қулга, аёлларини эса фоҳишаларга айлантириш керак”, деб айтган.\nУнинг Ўзбекистон президентлиги лавозимидаги бутун фаолияти, асосан, Ислом динига, мусулмонлар ва ўзбекларга қарши курашишга бағшланган эди. Айнан унинг шахсий кўрсатмаси билан Тошкентдаги студентларни ва Андижондаги тинч намойишчиларни отиб ташлаш ташкиллаштирилган эди.\nСиёсий ва диний маҳкумларда қўллаш мақсадида, ўзбек чекистларига энг ваҳшиёна қийноқ турларини ўргатишлари учун Исроил махсус хизматлари офицерларини ёрдамга чақирган айнан у эди. Ушбу жирканч вазифани мунтазам ва мукаммал ижро қилишни, ўша пайтдаги Ўзбекистон МХХ раиси биринчи ўринбосари Шуҳрат Ғуломовга топширган ҳам айнан Ислом Каримов эди.\nАйнан Ислом Каримовнинг шахсий кўрсатмаси билан дунёнинг энг даҳшатли турмаларидан бири, ўзбек халқининг салоҳиятли онглари учун қабристонга айланган ва Ислом Каримов раҳбарлиги даврининг инсониятга қарши тимсоли бўлган – Жаслиқ қамоқхонаси қурилган эди.\nБизнинг фикримизча, Самарқанддаги Хазрати Хизр қабристонини бу золимнинг мурдасидан тозалаб, уни Жаслиқ қамоқхонасининг ҳовлисига олиб бориб кўмиш керак. Бу золимнинг қабрини кўриб, унинг устида йиғлашни истаганлар, аввал Жаслиқ қамоқхонасининг камераларини кўришсин.\nЯқинда, ўлган диктаторнинг жияни Жамшид Каримов Facebook ижтимоий тармоғида, унинг амакиси Ислом Каримов ҳақиқатдан ҳам Санобар Каримованинг никоҳсиз туғилган ўғли эканлигини эътироф этди.\nFacebook ижтимоий тармоғидаги ўзининг ёзувларидан бирида Жамшид Каримов Ислом Каримов ҳақида шундай деб ёзди: “Агарда менинг қўлимда бўлганида эди, мен унинг ярим чириган танасини ифлос чуқуридан суғуриб олиб, биринчи дуч келган симёғочга уриб парчалаган бўлар эдим”.\nЁзувининг сўнгида эса Жамшид Каримов тожикчада: “Жаханнамба рау, ту – хароми! Нас…падаркуш…!” (“Муттаҳамнинг изидан айтадиганим шу: “Жаҳаннамга равона бўл, ҳароми, нас, падаркуш!”) деб ёзди.\nШундай экан жаноб манқуртлар, бу қонхўр учун йиғламасдан, Ислом Каримовнинг ўлимидан хурсанд бўлиб дўппиларни тепага отиш керак!\nИслом Каримов кабилар учун, яшасин жаҳаннам!


Хабарингиз бор, 2017 йилнинг 1 августдан 20 август кунига қадар Тошкент шаҳридаги Инҳа университети (IUT)нинг Узлуксиз таълим маркази бўлажак абитуриентлар ҳамда ўз билимини яхшилаб олишни хоҳловчилар учун математика, физика ва инглиз тили бўйича ўқув курсларига онлайн рўйхатга олмоқда.\nМазкур ўқув курсларида касб-ҳунар коллежлари, академик лицейлари ҳамда умумтаълим мактабларининг ўқувчилари математика, физика ва инглиз тили фанлари бўйича ўз билимларини ошириш ҳамда Тошкент шаҳридаги Инҳа университети ва бошқа олий ўқув юртларига бўладиган кириш имтиҳонларига тайёрланиш имкониятига эга бўлишади.\nТайёрлов курсларида ўқиш учун қуйидаги талабларни бажариш лозим:\n3,5 га 4,5 см. ҳажмидаги расм,\nкасб-ҳунар коллежлари, академик лицейларининг дипломлари ҳамда умумтаълим мактабларининг аттестатлари,\nбулар бўлмаган тақдирда ўқиш жойидан маълумотнома.\nМахсус онлайн шаклга бўлган ҳавола Тошкент шаҳридаги Инҳа университетининг сайтида 2017 йилнинг 1 август куни эълон қилинган. 22-24 август кунлари қабул тестлари ўтказилади, улардан муваффақиятли ўтган ёшлар 2017 йилнинг сентябрь ойида ўқишни бошлашади.\nТошкент шаҳридаги Инҳа университетига киришни ният қилган абитуриентлар учун таълимнинг танланган йўналиши бўйича мажбурий ва ихтиёрий фанлар мавжуд. Масалан, агарда абитуриент «Компьютер ва дастурий инжиниринг» факультетига кирмоқчи бўлса, у математика ва физика фанларини танлаши зарур, «Логистика» факультети учун эса - математика ва инглиз тили.\nКурс якунлари бўйича тингловчилар якуний имтиҳонларни топширадилар, ҳамда 60 фоиздан юқори балл тўплаган ва энг яхши тингловчиларнинг дастлабки 30 фоизи қаторидан ўрин эгаллаган тингловчилар Тошкент шаҳридаги Инҳа университетининг талабасига айланадилар. Бунда қайд этиш лозимки, касб-ҳунар коллежлари ҳамда академик лицейларининг биринчи ва иккинчи босқич ўқувчилари, умумтаълим мактабларнинг 10-синф ўқувчилари ҳали ўқув юртини тамомламай туриб, якуний имтиҳон натижаларига кўра университет талабалари бўлишлари мумкин. Фақатгина бу талабалар лицей, коллеж ёки мактабни битириб, диплом ва аттестет олганларидан сўнг университетга қабул қилинадилар.\nБунда 5 нафар тингловчилар касб-ҳунар коллежлари ёки академик лицейларнинг ўқувчилари ҳисобланади. Улар коллеж ёки лицейдаги ўқишларини тамомлаганларидан сўнг, Тошкент шаҳридаги Инҳа университетига имтиҳонсиз қабул қилинадилар. Улар шунингдек, университетнинг кириш имтиҳонларида қатнашиб, грант ўринлар учун курашиш ҳуқуқини ҳам қўлга киритдилар.\nҚайд этамиз, 2016 йили IUT нинг Узлуксиз таълим маркази тайёрлов курсларининг 82 фоиз тингловчилари якуний имтиҳон натижаларига кўра талаба бўлишди. Бунда 61 фоиз тингловчилар IUT га ўқишга киришди. Тошкент шаҳридаги Инҳа университетининг Узлуксиз таълим маркази бу йил мазкур кўрсаткичнинг юқори бўлишига умид қилмоқда. Нима ҳам дердик: IUT Тайёрлов курслари тингловчилари 5 дақиқаси кам талаба!\nИнҳа тайёрлов курслари\nIUT ва ТКТИ мутахассислар тайёрлаш бўйича тажриба алмашади


Қирғизистонда кризис марказлар сонини кўпайтириш керак – Сот адилеттигине жетүү\nТаҳлилчилар фикрича оиладаги зўравонлик, ожизларга қарата куч ишлатишлик дунёда глобал сифатга эга бўлиб, бундан Қирғизистон ҳам мустасно эмас ва сўнгги йилларда бу вулқон каби авж олди. Маълумотларга кўра, оиладаги зўравонликлардан 58 фоиз аёллар жабрланса, 18 фоиз болалар, 13 фоиз қариялар ва қолган 7 фоизини эркаклар тузар экан.\nТашаббускор тадбиркор аёллар жамоатчилик жамғармасининг раисаси Авазкан Ормонованинг таъкидлашича, бир фуқаронинг ҳуқуқи бузилган тақдирда ҳам бунга бефарқ қарамаслик керак.\n“Бизнинг идорамизга мурожаат қилганларнинг аксариятини оилавий зўравонликларга дучор бўлган аёллар, болалар, қариялар ва имконияти чекланганлар тузмоқда. Булардан аёлларга тўхталадиган бўлсак бунинг асосий сабабларидан бири вояга етмай туриб оила қуришдан келиб чиқмоқда. Аслида булар аввал ҳуқуқ тартибот идораларига бошидаёқ мурожаат қилишлари керак. Лекин бизда сабр қилиб, оғир турмушга қаноат қилиб яшайвераман, барчаси ўткинчи деб ўйлайдиганлар кўп. Аммо бунинг натижаси ёмон воқеаларга, инсон саломатлигида салбий асоратларни олиб келиши мумкин.” дейди Авазкан Ормонова.\nҲар йили 25 ноябрда жаҳонда гендерлик зўравонликларга қарши халқаро кун белгиланади. Бу йили бу кунга бағишлаб, “Айта бошлайлик” деб номланган 16 кунлик тадбир бошланиб, 10 декабр халқаро инсон хуқуқлари кунида ниҳояланди. Бу тадбир оиладаги зўравонликларни тўхтатишга, ундан жабрланганларга ҳуқуқ тартибот идораларига мурожаат қилишни тарғиб қилиш, ёки шундай воқеаларга гувоҳлардан ёрдам бериш кераклиги уқтирилди.\nАфсуски жамиятимизда эр хотин, ота бола ўртасида ва умуман оилада бўладиган жанжалларни дарров милиция хабар бериш, уни ошкор қилишни фуқаролар қанча зўравонликларни бошдан ўтказишсаям юқорида таъкидланганидек керакли идораларга мурожаат қилишмайди. Албатта бу оила бузилиб кетмаслигини ўйлаб қилинади.\nЎш шаҳар ИИБ матбуот котиби Замир Сидиқов эса аввалги йилларга нисбатан ўз ҳақ ҳуқуқларини ҳимоя қилиш учун милицияга мурожаат қилган аёллар сони ортганини таъкидлайди.\n“Аёлларнинг кўпчилиги эртанги ҳаёти, тақдирини ўйлаб арзланмаган ёки иккинчи томон қистови билан аризаларини қайтариб олган ҳоллар кўп учрар эди. Сўнгги йилларда эса бунинг аксини кўриш мумкин. Масалан олиб қочиб кетилган қиз жувонлар томонидан ҳақ ҳуқуқларини талаб қилиш сифатида ёзилган мурожаатлар сони ортди.” дейди Замир Сидиқов.\nЗўравонликларга дуч келган фуқароларда жамиятдан ва ўз ҳаётидан кўнгли совий бошлайди. Бундай ҳолларда жабрланганларга қўшимча психологик кўмак, йўл йўриқ кўрсатадиган кризис марказлар сонини кўпайтириб, улар ҳақида кўп маълумотларни элга етказиш зарурияти ортмоқда.\nРеспубликадаги мавжуд кризис марказлари ассоциацияси маълумотида Қирғизистон ҳудудида 10та кризис маркази бор эканлиги айтилмоқда. Унинг иккитаси Бишкекда жойлашган бўлиб, қолган 8таси жумҳуриятнинг турли нуқталаридан ўрин олган. 10 та марказ бизнинг ўлкамиз учун оз эканлиги хабарланди. Литва давлатида аҳоли сони бизникидан оз бўлишига қарамай, 40та кризис маркази фаолият олиб борар экан. Лондон шаҳрида бундай марказлар сони 90 тани ташкил этади. Ва бу ердаги мутаҳассислар мурожаат қилиб келганларни қандай муаммо бўлмасин кризисдан чиқаришга ёрдам беради. Биздаги марказларга ҳам йилда 10 мингдан зиёд одам мурожаат қилади дейилади маълумотда. Бундай кризис марказлардан эркаклар учун хизмат кўрсатадигани аввал фақат Жалолобод шаҳрида бўлса, яқинда Чуй вилоятида ҳам бундай марказ ўз фаолиятини бошлаган.\nПсихолог Гулипа Борбиева кўп йиллик иш фаолияти давомида зўравонликка дучор бўлган фақат бир эркак киши унинг қабулида бўлганини айтади.\n“Сўнгги 5 йил оралиғида шаҳсан менга психолог сифатида бир эркак киши мурожаат қилди. Унга қўлдан келган психологик ёрдам кўрсатдик ва мана ҳозир унинг турмуши яхшиланиб кетганини гувоҳи бўляпмиз. Лекин эркаклар учун кризис марказларида улар билан психологик ишлаш усуллари, ёндашиш методикалари бошқача бўлиши керак. Чунки эркак ўзини мағрур тутиб, келганда унга бир гап билан қайта келмас қилиб қўймаслик керак. Бунинг устида мутаҳассислар иш олиб бориши керак. Менимча эркаклар учун биринчи ишонч телефонларини очиш зарур. Мен бекорга буни айтмаяпман чунки 2010 йилга воқеалардан сўнг ташкил этилган ишонч телефонида ишлаганман. Шунда маълум бўлдики эркаклар кундузи эмас балки кечки соат 22дан кейин қўнғироқ қилишади. Шунинг учун методлар ўзгартирилиши керак деб ўйлайман. Ҳозирча зўравонликлар бўйича бизнинг “Ташаббускор тадбиркор аёллар жамоатчилик жамғармаси”да жойлашган 03222 коди билан 5 54 67 рақамли телефони орқали мурожаат қилишса биз қўлдан келган ҳам психологик ҳам ҳуқуқий кўмак кўрсата оламиз.” дейди психолог Гулипа Борбиева\nЗўравонликларнинг 75 фоизи оилада бўлар экан. Қамоқхоналардаги маҳбус аёлларнинг 85 фоизи одам ўлтириш ёки дўппослаш моддалари билан судланганлардан иборат. Бу ўша оилада зўравонликлар, калтаклаш ва камситилиш кўпаяверганидан оҳири ўлтириб қутиламан деган аёллардир.\nҚирғизистон мустақил ва демократик ўлка, унда инсон ҳуқуқларини ҳимоя қиладиган қатор институтлар мавжуд ва Женева конвенцияси таркибидамиз. Шундай экан ҳар қандай майда жиноят ҳам қонунан жазоланиб, айбдорлар суд олдида жавоб бериши керак.


Масжидга ўт қўймоқчи бўлган исломофобга жазо тайинланди\nFriday, 30 March 2018 21:04\nАмерика Қўшма штатларида исломофоб шахс Бостоннинг Роксбери туманидаги масжидни ёқмоқчи бўлгани учун жазога тортилди.\nЭслатиб ўтамиз, 46 ёшли Патрик Кеоган одамларга тан жароҳати етказиш ва уларни қўрқитишга уриниш, шунингдек, мулкка ноқонуний зарар етказишга уриниш ва бинони ёқиш каби айбловлар билан суд қилинди. Жиноятчи зўравонликни Бостондаги Исломий маданият марказига йўналтирган, ижтимоий тармоқлар орқали ташкилот номига турли таҳдидли ёзувларни жўнатган эди.\nКеоганни ҳибсга олиш учун асос бўлган видеотасвирда унинг масжидга ўт қўйиш чақириғи, кейин эса ёнаётган масжид сурати акс этган эди. Исломофоб ўз айбини тан олди, унга 5 йил қамоқ, яна 5 йил шартли жазо муддатлари белгиланди, дея хабар беради IslamNews сайти Lowell Sun нашрига таяниб.\nТаъкидлаш жоиз, бу баҳор исломофобларга қаттиқ жазолар тайинлаш маъносида жуда «серҳосил» келди – жумладан, АҚШда шу ойнинг ўзида имомнинг қотили, Буюк Британияда эса автомобилида мусулмонни атай босиб кетган исломофоб аёл устидан айблов ҳукмлари ўқилди ва қаттиқ жазолар тайинланди.


Posted on June 23, 2016 by Jahongir Muhammad\nЖаҳонгир Муҳаммад: ШҲТнинг келажаги йўқ!\nБугунги дастуримиз 23-24 июнь кунлари Тошкентда бўлиб ўтадиган ШҲТнинг навбатдаги саммитига бағишланади.\nДастуримизда АҚШдан давлат ва сиёсат арбоби Жаҳонгир Муҳаммад иштирок этадилар.\nТошкентга келган Шанхай Ҳамкорлик Ташкилотига аъзо давлатлар президентлари айни соатларда икки кунлик саммитнинг биринчи йиғинини ўтказмоқда, дея хабар қилди, бугун куннинг биринчи ярмида Озодлик радиоси ўзбек хизмати.\nОзодликка кўра, Хитой¸ Россия¸ Қозоғистон¸ Қирғизистон¸ Тожикистон Туркманистон ва Ўзбекистон президентлари муҳокамасидаги бош мавзунинг минтақавий хавфсизлик¸ хусусан¸ Афғонистондаги жорий вазият бўлиши айтилмоқда.\nТошкент саммитида ШҲТда кузатувчи мақомига эга Ҳиндистон¸ Покистон¸ Афғонистон¸ Беларус¸ Эрон ва Мўғулистон раҳбарлари ҳам иштирок этмоқда.\nТошкент халқаро аэропортига бирин-кетин қўнган Қурбонқули Бердимуҳаммедов ва Имомали Раҳмонни Ўзбекистон Бош вазири Шавкат Мирзиëев кутиб олди.\nАйни шу куни Шанхай ҳамкорлик ташкилотида кузатувчи мақомига эга Мўғулистон президенти ҳам Тошкентга келди.\nТошкентга келган Россия президенти Владимир Путиннинг бугун Ўзбекистон ва Хитой президентлари билан алоҳида учрашув ўтказиши¸ шунингдек¸ Россия-Хитой-Мўғулистон ҳукуматлари ўртасидаги уч томонлама йиғинда қатнашиши белгиланган. Уч томонлама музокараларда Россия¸ Хитой ва Мўғулистон ўртасида 30 дан ошиқ лойиҳани ўз ичига олган иқтисодий коридор ташкил этиш дастурига оид келишувнинг имзоланиши кутилмоқда.\nТошкент саммитида ШҲТ аъзолигига қабул қилиниши кутилаëтган Покистон президенти Мамнун Ҳусайн 22 июнь куни Ўзбекистон сафарини Самарқанддан бошлади.\n23-24 июнь кунлари Тошкентда ўтадиган ШҲТга аъзо давлат раҳбарлари йиғинида шунингдек Афғонистон президенти Ашраф Ғани¸ Беларус президенти Александр Лукашенко¸ Ҳиндистон Бош вазири Нарендра Моди ва Эрон Ташқи ишлар вазири Жавад Зарифлар ҳам иштирок этади.\nШанхай бешлигининг Шанхай ҳамкорлик ташкилотига айланганининг 15 йиллиги нишонланадиган Тошкент саммитида БМТ¸ МДҲ ва Жануб-шарқий Осиë давлатлари уюшмаси расмийлари ҳам иштирок этади.\nШҲТ ҳақида атрофлича ўзбек адиби Жаҳонгир Муҳаммад билан суҳбатлашдик.\nFiled under: AUDIO | Tagged: Jahongir Mamatov |\n« “Каримов аҳоли пулини вақти-вақти билан териб олиш кераклигини уқтирган…“ “Ozodlik”da BahsOnline: “Фуқаро”ми, “Ватандош”? »


25 июль куни Сирдарё вилоятига пресс-тур ташкил этилиб, «Сардоба» сув омбори ўпирилишидан талафот кўрган қатор ҳудудларда қилинган ва давом этаётган ишлар юзасидан журналистларга маълумот берилди.\nБиринчи манзилимиз Сардоба туманининг аввалги «Қўрғонтепа», ҳозирги «Муҳаммад Aл-Хоразмий» МФЙ бўлди.\nМаҳаллада 4115та аҳоли истиқомат қилади, сув тошқини натижасида 165та хонадон тўлиқ зарар кўрган. Ҳозирда бу ҳудудда Навоий ва Хоразм вилоятлари томонидан таъмирлаш ишлари олиб борилмоқда.\nТаъкидлаш керакки, маҳалла олдингидан умуман бошқача кўриниш олган. Хонадонлар замонавий шаклда реконструкция қилинган ва керакли жиҳозлар билан таъминланган. Уйлар алоҳида қилиб ажратилган ҳолда, панжаралар билан ўралган.\nАҳоли уйларига газ ва канализация ҳам ўрнатилмоқда. Фуқароларнинг айтишича, уйлар олдинги ҳолатидан умуман бошқача. Олдин уйларга газ ва сув келмаган.\nБиз суҳбатлашган аҳоли вакиллари талафот кўрган оилалар учун ажратилган 40 миллион сўмдан пул ва сертификатда кўрсатилган маиший техникаларни олишганини айтишди.\nКейинги манзилимиз – Сардоба туманининг Дўстлик маҳалласи. Бу ерда туманнинг Қўрғонтепа, Юртдош ва Дўстлик маҳаллаларида уйлари яроқсиз ҳолга келган хонадон эгалари учун кўп қаватли уйлар қурилмоқда.\nПудратчи «Gold step invest» МЧЖ томонидан 37та, жами 1480та хонадонли кўп қаватли уй-жойлар қурилиши бошланган.\nБерилган маълумотларга кўра, уйларнинг қурилиш нархи шартнома бўйича 479,5 млрд сўмни ташкил этиб, аванс тариқасида 222,5 млрд сўм молиялаштирилган. Пудратчи ташкилот томонидан 106та қурилиш техникаси ва 740 нафардан ортиқ қурувчи ҳодим жалб этилиб, 73та яроқсиз кўп қаватли уйдан 63таси бузилган.\nШунингдек, кўп квартирали уй-жойларни таъмирлаш, уларнинг туташ ҳудудини тиклаш ва ободонлаштириш учун жами 35,6 млрд сўм маблағ сарфланади. Хусусан, уйларни таъмирлаш учун 29,7 млрд сўм ва ободонлаштириш ишларига 5,9 млрд сўм сарфланиши белгиланган.\nПресс-тур Оқолтин туманининг «Саховат» МФЙда давом этди. Бу маҳалладаги қурилиш-таъмирлаш ишлари Тошкент шаҳрига топширилган. Маҳаллада жами 160дан зиёд хонадон бўлиб, ҳозирда таъмирлаш ва реконструкция қилиш ишлари 90 фоизга бажарилган.\nРежага асосан маҳаллада боғча, мактаб, маҳалла гузари, савдо дўкони ва боғ ҳам қурилмоқда. Шунингдек, аҳолини иш билан таъминлайдиган тикувчилик фабрикаси ҳам қуриш, бу орқали юздан ортиқ кишини иш билан таъминлаш режалаштирилган.\nМаҳалла аҳли таъмирлашдан мамнунлигини айтмоқда. Сабаби қишлоқ аҳолисининг уйига газ, канализация уланган, маиший техникалар билан таъминланган. Энди кўчалар эски чанг кўчалар эмас. Қишлоқ аҳли учун бу ўзгаришлар, албатта, қувонарли.\n16 мингдан ортиқ сирдарёлик ҳозирча уйига қайта олганича йўқ\nҲозирда тошқин сабаб эвакуация қилинган 89 450 кишидан 81 фоизи – 72 710 нафари ўз яшаш манзилларига қайтиб келган, улар ўз хонадонларида истиқомат қилишмоқда. Қолган 16 740 нафар аҳоли кўчирилган ҳудудларда яшаяпти: 2 040 нафари 15та муассасада, 14 700 нафари аҳоли хонадонларида.\nДастлабки маълумотлар қайта ўрганилиши натижасида маълум бўлишича, бугунги кун ҳолатига кўра талафот кўрган 4 710 та хонадон ҳисобга олинган. Шундан 2 211 таси яроқсиз, 2 499 таси таъмирталаб ҳолатда экани аниқланган.\nҚурилиш вазирлиги ахборотига кўра, Қорақалпоғистон Республикаси, Тошкент шаҳри ва вилоятлар томонидан таъмирлаш ишларига 674 та пудратчи, 411 та техника ва 10 839 нафар ишчи жалб қилинган. Таъмирлаш ишлари учун ҳудудларнинг «Ягона буюртмачи хизмати» инжиниринг компанияларига давлат томонидан жами 128 млрд сўм ажратилган.\n44 та кўп қаватли уйларнинг туташ ҳудудларини ободонлаштириш мақсадида 15 та болалар майдончаси, 19 та тандирхона, 14 та хожатхона, 3 330 метр ирригация тизими (лотоклар) ўрнатиш, 9 015 м.кв. уй олди қисмидаги йўлакларни таъмирлаш, 88 та тунги ёритиш тизимини ўрнатиш ҳамда 14 та автотураргоҳ қуриш ишлари амалга оширилмоқда.\n1 августгача икки қаватли уй-жойларни таъмирлаш, 25 августга қадар эса туташ ҳудудларини ободонлаштириш ишларини якунлаш режалаштирилган.\nСув омбори деворининг ўпирилишидан талафот кўрган аҳоли яшаш жойларида ишлар давом этаётганининг гувоҳи бўлдик. Aлбатта, ҳам моддий, ҳам маънавий зарар кўрган сирдарёликларга ҳар томонлама ёрдам берилмоқда. Буни уларнинг ўзлари ҳам таъкидлашди.\nАммо ижтимоий тармоқлардаги хабарлар ва Kun.uz`га келиб тушаётган мурожаатлар фуқароларга компенсация ўрнида берилаётган 40 миллион сўм пул маблағларини олишда, шунингдек, талафот кўрган уйларни таъмирлашда муаммолар борлигини кўрсатмоқда.\nБуни Оқолтин туманининг Саховат маҳалласида бўлганимизда туман ҳокими ўринбосари Aлишер Ҳайдаров ҳам таъкидлаб ўтди.\n«Туманимиз марказидаги Навоий маҳалласидаги икки қаватли уйларда яшовчиларда эътирозлар бўлмоқда. Икки қаватли уйнинг биринчи қаватига сув кирган. Биринчи қаватига сув кирганлик даражаси бўйича ишчи гуруҳ томонидан ўрганиб чиқилган. Биринчи қаватдаги уйларнинг пол қисмини таъмирлаш туман ҳокимлигининг захирадаги маблағлари ҳисобидан қилиб бериш кўзда тутилган. Aҳоли буни сабрсизлик билан кутмоқда. Усталар масаласи ҳал этилмагани учун ҳали ишлар бошланмаган», – дейди ҳоким ўринбосари.\nШунингдек, Сардоба туманининг «Юртдош» МФЙда истиқомат қилган Гулбаҳор Жўраева бизга мурожаат қилиб, 40 миллион сўм пул маблағларини ҳали ололмагани сабабли ёрдам сўраган эди. Шунингдек, маҳаллада пулни олмаган бошқа фуқаролар ҳам борлигини айтганди. Ҳолат юзасидан вилоят ҳокими ўринбосари билан боғландик, у пулини ололмаган фуқаро билан телефон орқали гаплашиб, муаммо тез орада ҳал қилинишини айтди.\nЎйлаймизки, тез орада талафот бўйича муаммоси ҳал қилинмаган сирдарёликлар мурожаатлари кўриб чиқилади ва ижобий ечим топади.\nРаҳматилла Исроилов, Kun.uz мухбири.\nТасвирчи – Муҳаммаджон Ғаниев.\nССВ: Сирдарё вилоятида 1 июлдан давлат тиббий суғуртаси жорий этилиши бошланади\n07:59 / 26.04.2021\nСирдарёда 81 минг евро миқдоридаги қалбаки валюта аниқланди


Навальний «Путиннинг қасри» ҳақидаги суриштирувни эълон қилди (видео) - Zamin.uz\nАсосчиси мухолифатчи Алексей Навальний бўлган Коррупция қарши кураш фонди 19 январь куни «Путин учун қурилган қаср» ҳақида катта тадқиқотни эълон қилди, деб ёзади Meduza.\nМатериалнинг бир қисми Германияда тайёрланган, Навальний заҳарланганидан кейин ўша ерда даволанган эди. 17 январь куни Москвага етиб келганидан кейин у аэропортда қўлга олинган. Эртаси куни полиция бўлимида мажлис ўтказган суд уни 30 суткага қамоққа олди. Мухолифатчининг ўзи судни «қонунбузарликнинг энг юқори даражаси» деб атади.\nАлексей Навальний иддао қилишича, Россия президенти Геленжик яқинида, Қора денгиз соҳилида «бутун бошли қироллик»га эгалик қилади, унинг ҳажми «Монакодаги 39 та князликка тенг».\n«Россиядаги энг махфий ҳамда энг қаттиқ қўриқланадиган объект, ҳеч қандай муболағасиз. Бу шаҳар ташқарисидаги уй эмас, дала ҳовли эмас, қароргоҳ эмас — бутун бошли шаҳар, аниқроғи эса қироллик. Бу ернинг мустаҳкам деворлари, ўз порти, ўз қўриқлаш хизмати, черкови, ўз ўтказиш режими, учиш тақиқланган ҳудуди ва ҳатто ўз чегара пункти ҳам бор», — дейилади видеода.\nНавальний 17 январь куни кечқурун Берлиндан Москвага қайтиб келди. Шереметьево аэропортида сиёсатчи «Ив Роше» иши доирасида ҳибсга олинди ва Химки шаҳридаги полиция бўлимига олиб кетилди. Химки шаҳар суди Алексей Навальнийни 15 февралга қадар қамоққа олиш бўйича ҳукм чиқарди. “Замин” янгиликларини “Инстаграм”да кузатиб боринг\n18-01-2021, 08:18, Дунё\n21-11-2019, 21:10, Дунё


31:33 Мухаммад Содик | Коран\n← 31:32 Мухаммад Содик\n31:34 Мухаммад Содик →\n31:33 Мухаммад Содик\nЭй одамлар! Роббингизга тақво қилинг ва ота боласига фойда бера олмайдиган, бола отасига бирор нарсада фойда бергувчи бўлмайдиган кундан қўрқинг. Албатта, Аллоҳнинг ваъдаси ҳақдир. Бас, ҳаёти дунё сизни ғурурга кетказмасин. Ўта ғурурга кетказгувчи сизни Аллоҳ ила ғурурга кетказмасин. [i]\nБу кун қиёмат кунидир. У кунда инсонлар орасидаги боғланишлар, алоқалар кесилади. Ҳар ким ўзи учун жавоб беради. Бировнинг бировга фойдаси тегмайди. Ҳатто, ота болага, бола отага фойда бера олмай қолади. У кунда бирдан-бир фойда берадиган нарса иймон ва яхши амал бўлади. Ана ўшандай кундан қўрқиш барча одамларнинг одамийлик бурчидир. Қиёмат кунидан қўрққан одамгина барча ёмонликлардан қайтади. Аксинча, қиёмат кунидан қўрқмайдиган одам ҳеч қандай ёмонликдан қайтмайди. [↩]


МИБ: «Зарарни қопламайсизми?.. Ўзингиздан кўринг!» - xabar.uz\n15.01.2020 14:51 0 3068\nТадбиркорлик субъектининг эшигини қоқиш осонми бугун? Ҳеч-да! Формангизни кўриб (айниқса, МИБ ходимларининг!), кўпларнинг энсаси қотади, қизиққонлари-ку, саломга ўзгача «алик» олишлари мумкин: «...бало борми бўтта?!».\nНачора, чидайсиз. Асабга са-ал эрк берилса, дарҳол устингиздан арз қилинади. Ичкари бир қадам қўйишингиз билан навбатдаги таъна янграйди: «Биз тадбиркормиз, текширишга ҳаққингиз йўқ!». Тўғри, молиявий фаолиятингизни текширишга МИБнинг умуман ҳаққи йўқ. Бироқ қарздор бўлсангиз ёки энергия ресурсларидан ноқонуний фойдаланаётганингиз ҳақида тезкор маълумот тушса, йўлни тўсишга энди сиз ҳақли эмассиз.\nҚиш ўз ҳукмини ўтказиб, табиий газ ва электр энергияси таъминотида кутилмаган узилишлар юз бериши оқибатида фуқаролар озмунча заҳмат чекаётгани йўқ. Вазиятга ойдинлик киритиш учун ишлаб чиқариш нуқталарини бирров кўздан кечиришга эҳтиёж сезилмоқда. Чунки айни шундай жойларда кўзни шамғалат қилиб, энергия ресурларидан ноқонуний фойдаланиш ҳолатларига тез-тез дуч келинмоқда.\nФарғонанинг Учкўрик туманидамиз. Туманнинг Қўқонбой қишлоғида оилавий корхонага қарашли оҳак цехи бор. Бирров кўз ташланган заҳоти ҳаммаси ошкор бўлди: цех аҳоли истеъмоли учун белгиланган табиий газ тармоғига ноқонуний равишда уланиб, урра солиб ишлаётган экан! Ҳисоб-китоб қилингандики, ноқонуний уланиш натижасида таъминотчи корхона манфаатига 149 миллион 722 минг сўм зарар етказиб бўлинибди!\nБитта хонадон йилига кўпи билан 1 миллион сўм газ «ёқиши» мумкин. Шундаям табиий газ узилмасдан келиб турса?! Энди ҳисобини олаверинг: салкам 150 миллион сўмга тушаётган ўғрилик ортидан неча хонадон энергия ресурсидан мосуво этилмоқда?!\nБундай миллион-миллион зарар етказаётган тадбиркорлик субъектлари оз бўлса, кошки...\nҚисқаси, Мажбурий ижро бюросининг Учкўприк туман бўлими томонидан ўтказилган терговга қадар текширув ҳаракатлари давомида қонунбузар А.У.га Ўзбекистон Республикаси ЖК 185-2-моддасининг мазмун-моҳияти, хусусан, етказилган моддий зарарнинг ўрни ўттиз кун муддатда қоплаган тақдирда жиноий жавобгарликдан озод этилиши мумкинлиги тушунтирилди. Қонундаги айни меъёр тадбиркорга берилаётган имкониятлардан бири, аслида! Бироқ А.У. қонундаги имтиёзли имкониятдан фойдаланиш ўрнига, моддий зарарни ихтиёрий қоплашдан бош тортсами?!.\nНа илож, ҳолат юзасидан жиноят иши қўзғатилди. Бу ёғи тергов, кейин суд... айбдорга қандай жазо берилишини аввалдан айтиб бўлмайди, албатта. Бироқ бир нарса аниқ: етказилган зарар ундирилмасдан қўйилмайди!\nтабиий газ МИБ қарздорлик


2019 йилнинг 24 июнида Арис шаҳридаги 44859-сонли ҳарбий қисмнинг ўқ-дори омборида кутилмаган портлаш юз бериб, элни овораю сарсонга солгани маълум. Ижтимоий тармоқ тарқатган шум хабар Қозоғистонни қамраб олди. Бу фавқулодда вазият нафақат арисликлар, балки бутун халқимизни эсанкиратиб қўйди. Ҳарбий қисмга яқин аҳолини айтмаганда, шаҳардаги 45 мингдан зиёд фуқароларнинг бошпаналари, мол-мулкини ташлаб қочиб бораётгани ҳақидаги видеотасма юракларимизни эзди. Портлаш 3 кишининг ҳаётига зомин бўлди.\nМана шу фавқулодда вазиятдан кейин 3 ойдан зиёд вақт ўтди. Ариснинг бугунги ҳаёти қандай? Одамлар қандай умр кечиришмоқда?\nПортлашдан кейинги шаҳарни кўрсангиз, ўзгача бир қўрқув вужудингизни чулғаб олади. Ижтимоий тармоқларда берилган юзлаб видеоёзмалар ёдингизга тушиб, баданингиз титрайди. Шаҳарнинг ҳар томонида ўпирилган жойлар, томлари, дераза ва эшиклари учиб кетган, вайрона бўлган уйлар, тирик ва ўлик жонзотнинг ҳаммаси кулранг кукун тагида қолган. Чинакам уруш майдонига адашиб тушиб қолгандек бўласиз...\nПрезидент Фармони билан бутун эл оёққа турди. Давлат томонидан портлашдан жабр кўрган фуқароларга барча кўмак кўрсатилиб, Арис шаҳрини аслига келтириш ишлари бошланиб кетди. Барча вилоятлар ва 3та шаҳарга 17та мавзе бўлиб берилди ва шаҳарда қурилиш ишлари қизиб кетди.\nАрисда тонг эрта отади. Шу боисдан ҳам эрталабки 5-6да уйғонган ишчилар белгиланган объектлардаги таъмирлаш ишларини бошлаб юборишади. Яна бир ўзгача ҳолат – об-ҳавонинг ноқулайлиги. Чилла миянгизни “қайнатади”. Шундай бўлишига қарамай қурувчилар ўз ишларини бирор дақиқага ҳам тўхтатгани йўқ.\nПарасат кўчасида яшайди:\n– Шу кунги воқеани бугун ҳам ёдимга олишга қўрқаман. Эрталаб қўрадаги эчкини соғиб ўтирганимда гумбурлаган овозни эшитдим. Осмонни қора тутун қоплади. Зум ўтмай кўчадан бирин-кетин ўт ўчирувчи машиналар ўта бошлади. Биздан сал нарида ёнилғи қуйиш бекати бор эди. Аввалига шу ерда ёнғин чиққандир, деб ўйладим. Хаёлимда ҳеч нарса йўқ, нонушта қилайлик, дея, дастурхон атрофига ўтира бошлаганимизда, иккинчи марта кучли портлаш бўлди. Оёғимиз ости силкиниб, қўл-оёғимиз бўшашиб кетди. “Ер қимирладимикин?” деб эшикка чиқмоқчи бўлганимда учинчи портлаш бўлди. Қанча ётганимни билмайман, ҳушимга келсам, уйимизнинг деворлари қимирлаб, шифтлари осилиб турибди. Деразалар синиб, ойналари учиб кетган. 80 ёшдаги чолим, келин ва етти неварам билан кўчага чиқиб, қўни-қўшнига қўшилиб, қирга қараб югура бошладик. Шу тўполонда катта набирамни йўқотиб қўйдик. Ўғлим ана шу ҳарбий қисмда ишлайди, у билан хабарлаша олмадик, алоқа узилган эди. Қўрққанимиздан уйдан ҳужжатларни олиш хаёлимизга келмабди. Фақат жойнамоз ва тасбеҳимни олибман. Худонинг қудратини қаранг. Йўлда тўхтаган машинага миниб, дарё ёқасида ўтирган одамларга қўшилдик... “Бу ердан тезда кетиш керак” деган хабар келди. Темирйўл вокзалида поездга аранг ўтириб, Шимкентга келдик. Бу ерда қизим кутиб олди. Уч кундан кейин болам хабарлашди. Худога шукр, омон экан. Набирам ҳам бошқа гуруҳга қўшилиб кетибди. Топиб олдик. Шу пайтдаги қувончимни таърифлаб беролмайман, – дейди Бадамкул ая кўзига ёш олиб.\nМана, Арисда юз берган фавқулодда вазиятни бошидан ўтказган арислик онахоннинг ҳикояси. Бундай кулфат минглаб арисликлар бошига тушди...\n“Бирлик бор жойда, тириклик бор” деганларидек, бир ёқадан бош чиқариб, енг шимариб ишга киришган қозоғистонликларнинг астойдил меҳнатлари туфайли Арис асли ҳолатига янада гўзал қиёфада қайтди.\nШаҳардаги барча ижтимоий иншоотлар, талафот кўрган уйлар таъмирланди, қайтадан қурилди. Ишчилар эрталаб ишга, ўқувчилар мактабга, болажонлар боғчага боришмоқда. Фаровон ва эркин, тинч ва осуда ҳаёт бир маромда ўтмоқда.\nАбат кўчасида яшайди:\n– Қурувчиларга кўчамизнинг каттаю кичиги жуда ўрганиб қолди. Ёшим 81да. Шу кўчанинг энг каттаси мен. Кўчамиздаги еттита уйни қурувчи болаларим жуда ажойиб қилиб таъмирлаб беришди. Мен санаторийда дам олиб келгунимча кўчамиз таниб бўлмас даражада ўзгариб, уйларни аслига келтириб қўйишибди. Ҳаммадан миннатдорман. Мен нафақат қурувчилардан, умуман Арис шаҳрини аслига келтириш учун жон куйдириб меҳнат қилган юртдошларимдан, ватандошларимдан, шахсан биздан тез-тез хабар олиб турган Ҳукумат раҳбарларию Президентимиз Қасим-Жўмарт Тўқаевга барча арисликлар номидан миннатдорчилик билдираман. Мустақил элимизда фақат тинчлик ҳукмрон бўлсин. Фарзандларимиз ўсиб-униб, Ватанига сидқидилдан меҳнат қиладиган инсонлар бўлиб етишсин!\nМухтабар УСМОНОВА тайёрлади., 2019-10-03, 21:14 105


Пойтахтимизнинг бир қатор маданият ва истироҳат боғлари, гавжум кўчалари, аҳоли кўп тўпланадиган жойларда дам миллий, дам жаҳон классикаси дурдоналари, ретро мусиқаларни ижро этаётган ички ишлар органлари либосидаги созандаларни фуқаролар хайрихоҳлик билан кутиб олишди.\n– Жонли ижро барибир одамга бошқача таъсир қилади. Айниқса ўзинг севган, эшитишни хоҳлаган куйлар, жаҳон классикасининг нодир асарлари бўлса, унинг гашти ўзгача, – дейди Тошкент шаҳрида яшовчи Б. Умурзоқов. – Шу маънода ички ишлар органи либосидаги оркестр созандаларининг кўчаларда ўтказаётган концерти ва қизиқарли чиқишлари барчага манзур бўляпти. Бундан фақат завқ олиш, ҳордиқ чиқариш мумкин. Шунинг учун бу каби тадбирларни янада кўпайтириш керак.\n– Бу галги чиқишларимизни халқ жуда яхши кутиб олишяпти, – дейди ИИВ Алоҳида намунали-кўргазмали оркестри бадиий раҳбари, капитан Муқимжон Маҳмудов. – Айниқса, Ўзбек давлат цирки ва «Халқлар дўстлиги» саройи олдида ўтказган концертларимиз кўпчиликка манзур бўлди. Ҳатто «Лазги» таронасини ижро этганимизда шу ерга йиғилганлар ўйинга тушиб, хурсандчилик қилишди. Улар орасида юртимизга ташриф буюрган сайёҳлар ҳам борлигини кўриб, кучимизга куч, журъатимизга журъат қўшилди. Янада мароқ билан ижро этдик.\nТомошабинларнинг самимий кутиб олиши ва гулдурос олқишларига яна бир сабаб, созандаларнинг тантанали марш ҳолатда ҳаракатланиб, мусиқа ижро этиши бўлди, десак янглишмаймиз. Катта ёшдаги томошабинлар ажойиб куй ва мусиқалар учун созандаларга ўз миннатдорлигини билдиришса, болалар анча вақт улар ортидан ҳавас билан қараб қолишди.\nЯнги йил байрами кунлари Тошкент шаҳар ИИББга ёндош кўчада мусиқа ижро этаётган оркестр созандаларининг ташқи кўринишидан пойтахт аҳли янада ҳайратга тушди, уларни олқишлаб турди. Гап шундаки, ўша куни Қорбобо либосида бўлган бутун жамоа кўчаларни айланиб, ҳар хил куйларни ижро этишди. Халққа хурсандчилик ва яхши ҳордиқ улашишди.\nОркестрнинг пойтахт кўчаларидаги бундай чиқишлари Ватанпарварлик ойлиги якунига қадар давом этади.


Саккизинчи ҳадис: Жаннат онанинг оёқлари остидадир\nЖаннат онанинг оёқлари остидадир\nعَنْ مُعَاوِيَةَ بْنِِ جَاهِمَة رَضِيَ اللهُ عَنْه: قَالَ النَّبِىُّ صَلَّى اللهُ عَلَيْهِ وَسَلَّم :فَالْزَمْهَا فَإِنَّ الْجَنَّةَ تَحْتَ رِجْلَيْهَا. رَوَاهُ النَّسَائِىُّ.\nМуовия ибн Жоҳима разияллоҳу анҳудан ривоят. Расулуллоҳ соллаллоҳу алайҳи ва саллам дедилар: «Бас онанг билан бирга бўл, чунки жаннат унинг икки оёғи остидадир». Насоий ривоятлари.\nБу ажойиб ҳадиснинг айтилишига сабаб бўлган воқеа бундай бўлган. Бир куни Жоҳима исмли саҳобий Расулуллоҳнинг олдиларига келиб деди: «Эй Расулуллоҳ, мен жиҳодга боришни хоҳлайман. Сиздан маслаҳат олиш учун келдим». Шунда Расулуллоҳ сўрадилар: «Онанг борми?» У «ҳа» деди. Пайғамбар алайҳиссалом унга: «Бас, онанг билан бирга бўл, чунки жаннат унинг икки оёғи остидадир», – дедилар.\nБиз ўзимизга осон бўлсин учун бу ҳадисни икки қисмга бўлиб ўрганамиз. Биринчиси – «Бас, онанг билан бирга бўл», деган қисми.\nРасулуллоҳ бу ерда онанинг номини алоҳида гапирдилар. Нима учун? Чунки онанинг бола устидаги ҳаққи отаникидан кўра кўпроқдир. Она ўз боласини туғишдан аввал тўққиз ой қорнида кўтариб юради. Туғаётган пайтда роса ҳам қийналади. Ундан сўнг боласини икки йил эмизади, то у катта бўлгунича едириб-ичиради, ювиб-тарайди, тарбиялайди. Шунинг учун мусулмонлар ўз оналарини жуда ҳам ҳурмат қиладилар. Қилган яхшиликларини тез-тез эслаб турадилар. Катта бўлганларидан кейин ҳам оналарига яқин юрадилар.\nБола чақалоқлик пайтида биров айтмаса ҳам онасини яхши кўради ва доимо унга интилади. Онаси ундан узоқроққа кетса, йиғлашга бошлайди. Чунки онаси унга кўп яхшиликлар қилишини билади. Онаси қарамаса ўзини эплай олмайди. Овқат ҳам ея олмайди. Ҳатто онаси ўйнатмаса ўзи ўйнай ҳам олмайди. Бугун катта бўлиб, ақли кириб қолган болаларнинг ҳаммалари кичик пайтларида ана шунақа бўлганлар, тўғрими?! Шунинг учун улар ҳозир оналарига кўп раҳматлар айтишлари керак. Оналари хурсанд бўладиган ишларни қилишлари лозим.\nАқлли бола ва ақлли қиз онасининг яхшиликларини ҳеч ҳам унутмайди. Ўзи ҳам онасига меҳрибон бўлади. Катта бўлган сайин онасига кўпроқ ёрдам беришни ўрганиб боради. Айниқса, ўғил бола ўсиб-улғайиб кучли йигит бўлганда онасини ҳам, отасини ҳам ёлғиз ташлаб қўймайди. Уларнинг айтганларини қилиб, ҳурмат-иззат кўрсатади. Агар бирор зарур иш билан узоқроққа кетиб қолса, тезроқ қайтишга ҳаракат қилади. Келгунича ҳам ота-онасига телефонлар қилиб, хатлар ёзиб ҳол сўраб туради. Кўпроқ қолиб кетса, узр айтиб, ҳадялар юборади.\nҲадиснинг иккинчи қисмида: «жаннат унинг икки оёғи остидадир» – деган жумла келади. Бу сўздан нима маъно келиб чиқади? Бунинг мазмуни шуки, фарзанд онасининг олдида ўзини паст ва камтар тутиши керак. Онанинг ёнида ҳеч қачон ўзини катта олиш мумкин эмас. Бола онасига раҳмдил бўлиши, ҳамма вақт мулойим ва юмшоқ гапириши лозим. Шунда она ўз боласидан рози бўлади ва уни дуо қилади. Бундай фарзандни Аллоҳ ҳам, Расулуллоҳ ҳам яхши кўришади. Онасини ҳурмат қилган болани бу дунёда ҳамма ҳурмат қилади. Қиёмат куни бўлганда Аллоҳ уни улкан ва гўзал жаннат билан мукофотлайди.\n1. Боланинг устида онанинг ҳаққи шунақа кўпки, унинг ҳаммасини хеч қачон адо қилиб бўлмайди.\n2. Она ўз боласини кичик пайтидан бошлаб бирор кун ҳам ёлғиз ташлаб қўймаган. Яхши бола ҳам катта бўлганда онасини ҳеч қачон ўз ҳолига ташлаб қўймайди.\n3. Инсон жаннатга кириши учун онасига ва отасига чиройли хизматлар қилиб, уларнинг дуоларини олиши лозим.


21 сентябр 2020, Тошкент вақти: 23:04\nГермания ҳаво кучлари Ўзбекистоннинг Термиз шаҳридаги ҳарбий транспорт базадан чиқиб кетмоқда. 11 декабрь куни Термиз аэропортидаги Германия фойдаланиб келган ҳарбий транспорт базанинг тантанали ёпилиш маросими бўлиб ўтган. Ҳозирча Ўзбекистон ва Германия элчихонаси расмийларидан бу борада расмий изоҳ бўлмади.\nБундесвер Термиз аэропортидан 2002 йилда халқаро коалиция Афғонистонга киритилганидан буён транзит мақсадларда фойдаланиб келган.\nБундесвер Термез аэропортидан 2002 йилда халқаро коалиция Афғонистонга киритилганидан транзит мақсадларда фойдаланиб келган.\nЎзбекистон ва Германия ўртасида Термиз базасидан фойдаланиш шартномаси 2002 йилда имзоланган ва унинг муддати 2014 йилнинг 31 октябрда тугаши керак эди.\nГермания ҳукумати ўтган йилнинг кузида Ўзбекистон томони билан Термиз базасидан фойдаланиш муддатини узайтиришга оид келишувни имзолагани ҳақида Der Spiegel рўзномаси хабар берган эди.\nЛекин, Германия ва Ўзбекистон расмийлари келишув шартларини очиқлашмаган.\nДастлаб, Берлин ҳукумати база ижараси учун Ўзбекистонга ойига 240 минг евро ҳақ тўлаган.\nСўнгги йиллларда эса Германия ижара ҳаққи учун Ўзбекистонга йилига 35 миллион евро тўлаб келаётгани айтилади.\nТаҳлилчилар Германия Термиздан чиқиб кетишига базадан фойдаланиш Берлин учун қимматга тушаётганини сабаб қилиб келтиришади.\nАйни пайтда Афғонистондан халқаро коалиция чиқиб кетиши ортидан Термиз базасининг Германия учун аҳамияти йўқолган, деган фикрлар ҳам айтилади.\nЎз навбатида Ўзбекистон Президенти Ислом Каримов 31 август куни мамлакат мустақиллигининг 24 йиллиги тантаналарида қилган чиқишида ўз давлати ҳеч қанақа ҳарбий уюшмаларга қўшилмаслиги ва ўз ҳудудида хорижий ҳарбий базаларнинг жойлаштирилишига йўл қўймаслигини яна бир бор таъкидлаганди.\n- Энг муҳими, ҳеч қандай ҳарбий блокларга қўшилмаслик, муқаддас юртимиз тупроғида чет мамлакатларнинг ҳарбий базаларини жойлаштиришга ва ҳарбийларимизнинг чегараларимиз ташқарисига ўтишига йўл қўймаслигимиз шулар жумласидандир. Бугун юзага келаётган халқаро вазиятда айни шу йўл, шу сиёсат биз учун мақбулдир,- деганди Каримов.


«Норма Маслаҳатчи» газетасининг 2016 йил 9 февраль 06-сони - Gazeta.Norma.uz\n«Норма Маслаҳатчи», №06, 2016й. 9 февраль\nБрокер ФКнинг 47-бобига асосан бошқаларнинг акцияларини улар эгасининг топшириғисиз, бироқ акциядорнинг манфаатларини кўзлаган ҳолда сотиши мумкинми?\n«Пенсия иши» газетхонларни улар учун қизиқарли ва керакли бўлган пенсия тўғрисидаги қонун ҳужжатларига оид масалалар билан таништиришда давом этади. Мазкур нашрнинг мавзулари кенг қамровли ва зарур ахборотни топиш имкониятини яратади. Хулоса қисмида эса билимларингизни синаб кўришингиз мумкин.\nХизмат сафарида юрган ходим касал бўлиб қолди. Унга ким касаллик варақаси бериши керак? Унга ушбу ҳолда суткалик пуллар тўланадими?\nМен 12 октябрдан 30 октябргача таътилда бўлдим. Менга таътил варақасида ишга чиқиш куни деб 31 октябрь белгиланган, яъни шанбада ишга чиқаман, ҳолбуки биз ҳафтада беш кун ишлаймиз. Бироқ кадрлар бўлими мудири оғзаки равишда душанбада ишга чиқишимни айтди. Таътил вақтида операция қилинганим боис 26 октябрдан 4 ноябргача касаллик варақам бор. Бироқ 5 ноябрдан мени ишга чақириб олишди ва келгусида менга ишланмайдиган 3 кун (отгул) берилиши тўғрисида буйруқ чиқаришди. Агар таътил жумада тугаса, ҳафтада 5 кун иш режимига эга бўлган корхонада шанбада ишга чиқиш белгиланиши тўғрими? Мен неча кун отгул олишим керак – 3 кунми ёки 5 кун?\nМЧЖ А.Расулов билан 12.01.2015 йилдан 31.12.2015 йилга қадар муддатли меҳнат шартномаси тузди. Унинг муддати тугаётганда – 26 декабрда у касал бўлиб қолди. Касаллик варақаси ҳали ёпилганига қарамай, А.Расулов билан меҳнат муносабатлари 31.12.2015 йилдан МКнинг 105-моддасига биноан бекор қилинди. Мазкур ишдан бўшатиш қонуний ҳисобланадими?\nМен акциядорлик жамиятида иқтисодчи бўлиб ишлайман. Маъмуриятдан менга қисқартирилган иш куни белгилашни сўрадим, чунки 12 яшар ногирон боламни тарбиялаяпман. Аризамни кўриб чиқиб, менга тўлиқсиз иш вақтини белгилашларини, бироқ иш ҳақи ва таътилни, тегишинча, камайтиришларини айтишди. Бу қанчалик тўғри?\n№01 5 январь 2016


15:00 / 10.10.2018 2776 pdf Ўқиш режими + -\n"Буюк Британия пойтахти аҳолисининг аксари мусулмон бўлган кўпгина мамлакатларнинг пойтахтидан Исломийроқдир", дейди Мавлоно Саид Ризо Ризви. Бу ҳақда Saudi Gazette хабар берди.\nҲозирда Лондонда 423 масжид фаолият кўрсатмоқда, 100 шариат суди эса мусулмонларга никоҳ масалалари, мол-мулк ва мерос масалаларида ёрдам кўрсатиб келмоқда.\nЛондоннинг айрим туманларида масжидлар черковлар билан ёнма-ён жойлашган. Масалан, 1230 кишига мўлжалланган Авлиё Георгий черковига атиги ўн икки киши келади. Яқин ўртада жойлашган масжид эса 100 кишига мўлжалланган ва ҳар доим тўла.\nТахминларга кўра, 2020 йилга келиб Лондонда масжидларга борувчилар сони 683 мингга етади, ҳар ҳафталик ибодат учун черковларга борадиганлар сони эса 679 мингга тушиши кутилмоқда.\n13:56 / 11.10.2018 1070\n16:42 / 10.10.2018 1664\n1260 11:36 / 16.10.2018\n1029 15:40 / 25.12.2018\n555 08:51 / 24.07.2019\n1308 11:07 / 13.10.2018


ШОКОЛАД ИНСОННИ АРИТМИЯДАН ХАЛОС ЭТАДИ… | Tarovat.uz\nBosh sahifa Salomatlik ШОКОЛАД ИНСОННИ АРИТМИЯДАН ХАЛОС ЭТАДИ…\nVaqti: 11.06.2019 Rukn: SalomatlikSharhlar yo’q\nАмерикалик олимлар яна шоколад устида тадқиқотлар ташкил этишди. Бу сафарги изланишлар аритмия ва шоколад ўртасидаги боғлиқликка бағишланди. Маълумки, аритмия юракнинг бир меъёрда урмаслиги деганидир. Аритмия юракни гоҳ тез, гоҳ жуда секин уришга мажбур этади. Агар вақтида шифоси топилмаса, бу оқибатда инфаркт ва инсульт каби хавфли хасталикларга дучор этади. Шоколад эса аритмиянинг кушандаси экан. Агар аёллар ҳафтасига 30 грамм, эркаклар 60 грамм шоколад истеъмол қилиб юришса, қўрқиш учун ҳожат қолмайди. Аритмия камида 25 фоиз ортга чекинади. Шоколад қон томирларга ҳам ижобий таъсир кўрсатади. Таркибидаги флавоноидлар қон босими меъёрда бўлишини таъминлайди.


Олимлар «омикрон» штами ўпкани қанчалик зарарлаши мумкинлигини маълум қилди - Bugun.uz\nОлимлар «омикрон» штами ўпкани қанчалик зарарлаши мумкинлигини маълум қилди\n18:57 | 02-01-2022\nЯнги «омикрон» коронавирус штами ўпкага SARS-CоV-2 вирусининг бошқа вариантларига қараганда камроқ таъсир қилиши боис хасталикнинг оғир шаклига чалиниш кўрсаткичи пастроқни ташкил қилади. Бу ҳақда «The New York Times» хабар берди.\nМаълум қилинишича, Вашингтон университети тиббиёт факультети, Медисондаги Висконсин университети ва Токио университетининг бир гуруҳ америкалик ҳамда япон олимлари юқоридаги каби хулосага келган. Ҳозирда экспертлар ҳамжамияти томонидан ушбу тадқиқот натижаси баҳоланмаган.\nТаъкидланишича, олимлар сичқонлар ва денгиз чўчқачалари устида экспериментлар ўтказган ва «омикрон», асосан, юқори нафас йўлларига — бурун ва бурун-ҳалқум йўлига таъсир қилишини ва коронавируснинг бошқа штаммларига қараганда ўпкага камроқ тарқалишини аниқлаган.\nҚайд этилишича, сичқонлар устида тадқиқот олиб борган Ливерпуль университети олимлари ҳам шундай хулосага келган.\nГонконг университети тадқиқотчилари эса «омикрон»нинг инсон тўқималари намуналарига таъсирини ўрганиб, нафас олиш йўлларидан олинган 12 та намунада вируснинг бу варианти «дельта»га қараганда секинроқ тарқалишини аниқлаган.\nАввалроқ ЖССТ дунёда электрон сигаретларнинг тарқалишини чеклашга чақирган. Шунингдек, ташкилот коронавируснинг келиб чиқишини ўрганиш бўйича янги режани эълон қилганди.


Кобзон, Газманов ва Валериянинг Латвияга кириши тақиқланди\nЛатвия ҳукумати «Украина мустақиллиги ва яхлитлигига келтирган зарари» туфайли бир гуруҳ россиялик эстрада юлдузларига мамлакатга киришни тақиқлади. Латвия Ташқи ишлар вазирининг бу қарори Юрмалада 22 июль куни бошланаётган «Янги тўлқин-2014» мусиқа танлови олдидан эълон қилинди.\nЛатвия Ташқи ишлар вазирлиги мамлакатга кириш тақиқланган бир гуруҳ Россия қўшиқчилари рўйхатини эълон қилди.\n«Латвия Ташқи ишлар вазири Эдгарс Ринкевичс номаълум муддатга россиялик эстрада намояндалари Олег Газманов, Иосиф Кобзон ва Алла Перфилова – Валерияларни Латвияга кириши тақиқланган шахслар рўйхатига киритиш тўғрисида қарор қабул қилди», дейилади ТИВ сайтидаги расмий хабарда.\nВазир ўз қарорини «бу шахслар ўз ҳатти-ҳаракатлари билан Украина мустақиллиги ва ҳудудий яхлитлигига келтирган зарар билан» изоҳлади. Латвия расмийлари агарда «қора рўйхатга» киритилган шахслар ҳозир Латвия ҳудудида бўлса, мамлакатдан чиқариб юборилишини айтди.\nЛатвия ҳукумати қароридан хабар топган таниқли қўшиқчи Иосиф Кобзон мамлакат Ташқи ишлар вазири Эдгарс Ринкевичсни «сайлов олдидан ўзига пиар қилаётган ахмоқ», деб атади.\nКелиб чиқиши украиналик бўлган Кобзон (унга атаб юрти Донецкда ҳатто бронза ҳайкал ўрнатилган) Россия Ташқи ишлари вазири Сергей Лавровга арз қилишини билдирди.\nАйтиш жойизки, 23 июль куни Юрмалада Иосиф Кобзоннинг ижодий кечаси ўтказилиши режалаштирилган.\nПерсона-нон-грата деб эълон қилинган қўшиқчи Олег Газманов Латвияга кириш тақиқланганига қарамасдан «Янги тўлқин» танловига боришини билдирди.\nВалерия номи остида танилган Алла Перфилованинг турмуш ўртоғи Иосиф Пригожин Латвия Ташқи ишлар вазирлиги қароридан ғазабга келганини билдирди.\n- Мен Игорь Крутой («Янги тўлқин-2014» мусиқа танлови ташкилотчиси – таҳр.) ўрнида Латвияга бойкот эълон қилиб, бу йили танлов ўтказилишини умуман қолдирган бўлардим, - деди Валериянинг продюсери Иосиф Пригожин.\nВалерия Россия президенти Владимир Путиннинг Қрим ва Украинадаги олиб борган амалиётларини қўллаб-қувватлагани ва украиналик қўшиқчиларни бойкот қилиш – уларни Россия ҳудудига киритмасликни таклиф қилган эди.\nМусиқа фестивали ташкилотчилари ҳозирча Латвия ҳукумати қарорини изоҳлаганича йўқ.\nМаълум бўлишича, Иосиф Кобзон ўша пайтдаги Ички ишлар вазири Марис Гулбис томонидан «қора рўйхатга» киритилган. Бир йилдан кейин у бу рўйхатдан чиқарилган.\nЛатвияга кириш тақиқланганлар «қора рўйхатига» сўнгги ўн йил давомида киритилганлар қаторида Москванинг собиқ мэри Юрий Лужков, миллиардер Борис Березовский, «REGNUM» ахборот агентлиги раҳбарлари Игорь Павловский ва Модест Колеровлар киритилган.


Шомуродовга янги имконият туғилди...\n3 январь, 2021, 09:39\nБугун ўйин бор...\nБугун Италия А Сериясининг янги йилдаги илк учрашувлари ўтказилади. Янги бош мураббий Давиде Баллардини қўл остидаги “Женоа” ўз майдонида мамлакатнинг етакчи клубларидан бўлган “Лацио”ни қабул қилади.\nСир эмаски, ушбу учрашув олдидан мутахассислар римликларнинг ғалабасига ишонч билдирмоқда. Бунга сабаблар етарли, албатта. “Лацио” ҳозир генуяликлар жамоасидан ҳар томонлама устунлигини ҳамма билади.\nЖорий мавсумда “Женоа” ўз ўйинини топа олмаётган ва лигада қолиш учун курашаётган бир пайтда, “Лацио” саккизинчи ўринда бормоқда. Римликлар 14 та ўйиндан олтитасида зафар қучган ва уч маротаба дуранг ўйнаган. Шунга қарамай, “Лацио”нинг бу натижалари уларнинг имкониятидан анча паст баҳоланмоқда. Чунки Симоне Индзаги шогирдлари асосий эътиборини Европа Чемпионлар лигасига қаратди ва бу турнирнинг гуруҳ босқич беллашувларини муваффақиятли якунлаб, плей-оффга йўлланма олди.\n“Женоа” ва “Лацио” жамоаларининг ўзаро ўйинлари статистикаси ҳам меҳмонларнинг қудратлироқ эканидан далолат бермоқда. Уларнинг охирги 11 та учрашувида генуяликлар римликларни фақат икки марта таслим қилган ва икки маротаба дуранг қайд эта олган холос. “Лацио” ўзаро баҳслардаги ғалабалари сонини еттитадан саккизтага етказиб қўйиши кутилмоқда.\nЎзбек футбол мухлислари учун энг долзарб масала – Элдор Шомуродовнинг ўйинга тушиш имконияти қандай эканидир. Давиде Баллардини бугунги ўйин учун эълон қилинган қайдномага тўртта ҳужумчини киритди. Булар – Маттиа Дестро, Марко Пьяца, Жанлука Скамакка ва Элдор Шомуродов.\nЎтган ўйинда Шомуродовнинг ўрнига ўйнаган Баллардинининг хос шогирди Горан Пандев бугун майдонга тушмайди. Шундай бўлса-да, мутахассислар бош мураббий бу ўйинда ҳам ўзбек футболчисини асосий таркибга киритмаслигини тахмин қилмоқда.\nШу ўринда, Элдорнинг ўйин услуби “Лацио”га қарши баҳсда қўл келиши мумкинлигини изоҳлаётган мутахассислар ҳам йўқ эмас. Римликлар мезбонлардан ҳар томонлама кучли бўлганига қарамай, А Серияда барқарор ўйин кўрсата олмаётгани генуяликларда имконият борлигини англатади. “Лацио” кейинги олтита учрашувда ўнта гол ўтказди. Жамоанинг таянч зона ва ҳимоядаги заифлигидан “Женоа” ҳужумчилари фойдаланиши шарт.\nТаҳлилларга қараганда, “Лацио” юқоридан келадиган тўплар учун курашда ғолиб чиқиш бўйича А Серия жамоалари ўртасида 11-поғонада қайд этилган. Бу паст кўрсаткич. Шомуродовнинг юқоридан келадиган тўпларни эгаллаш ва “иккинчи қават”даги яккакурашлардаги устунлиги унга гол уриш имконини бериши айтилмоқда.\nМураккаб томони шундаки, “Лацио” аксарият учрашувларда учта марказий ҳимоячи билан ўйнайди ва ҳимояга эътибор қаратади. Патрис ва Раду каби ҳимоячиларнинг тезлиги анча баланд. Элдорнинг асосий устунликларидан бири ҳисобланган тезлик “Лацио”га қарши ўйинда иш бермаслиги мумкин.\nБу омилни ҳисобга олган экспретлар, Давиде Баллардини агар Элдорни ўйнатишга қарор қилган бўлса, уни захирадан майдонга тушириши мумкинлигини таъкидламоқда. Чунки, Шомуродов ўз тезлиги эвазига ўйин давомида куч йўқотган рақиб ҳимоячиларидан қочиб кетиш имконига эга бўлади.\nНима бўлган тақдирда ҳам, таркибни бош мураббий танлайди. Баллардинининг ҳам Шомуродов бўйича ўз режаси борлиги аниқ. Фақат бу режа қандайлигини ҳеч ким билмайди. Вақт ўтган сари ундан воқиф бўлиб бораверамиз. Балки бош мураббий Пандевнинг йўқлигидан фойдаланиб, айнан бугун Элдорга имкон берар...\nҲаммамиз кутаётган учрашув бугун Тошкент вақти билан 19:00 да бошланади.


Туркманистон делегацияси Шимолий Корея пойтахтига ташриф буюрди - Халқ сўзи\nТуркманистон делегацияси Шимолий Корея пойтахтига ташриф буюрди\n18:46 30 Июль 2018 Дунё\nЯқинда Туркманистон ташқи ишлар вазири ўринбосари Вепа Хаджиев бошчилигидаги делегация Шимолий Корея пойтахти Пхеньян шаҳрига ташриф буюрди. Бу ҳақда Reuters манбаси хабар берди.\nСафар давомида икки давлат ташқи ишлар вазирликлари ўртасида сиёсий маслаҳатлашувлар ўтказилди. Ушбу учрашувда КХДР томонидан мамлакат ташқи ишлар вазири ўринбосари Син Хон Чол иштирок этди.\nТомонлар Пхеньянда ташкил этилган сиёсий маслаҳатлашувлар икки мамлакат ўртасидаги халқлар дўстлиги ва барча соҳаларда туркман-корейс ҳамкорлигини мустаҳкамлашда катта роль ўйнашига ишонч билдирдилар. Икки томонлама алоқаларнинг жадал ривожланишига туртки берувчи Туркманистон ва КХДР раҳбарлари даражасидаги сиёсий мулоқотни таъминлаш муҳим эканлиги қайд этилди.\nЭнергетика, транспорт, қишлоқ хўжалиги ва маданий-гуманитар соҳалар ўзаро манфаатдорлик касб этувчи жабҳалар сифатида таъкидланди.\nМузокаралардан сўнг томонлар Туркманистон ва КХДР ТИВ ўртасида 2018-2020 йилларда ҳамкорлик қилиш бўйича дастур ҳамда икки давлат ташқи ишлар вазирликлари ўртасидаги сиёсий маслаҳатлашувлар бўйича ўзаро англашув меморандумини имзолашди.


Ботир Норбой׃ АЛЛОҲ БОШНИ НИМАГА БЕРГАН? (2-қисм) | TURONZAMIN\nБотир Норбой׃ АЛЛОҲ БОШНИ НИМАГА БЕРГАН? (2-қисм)\nPosted on 01/03/2015 by TURONZAMIN\nЁКИ ДЕМОКРАТИЯ ТУШУНЧАСИ БОРАСИДАГИ ҲАНГОМАЛАР\n– Парламент сайловларида ҳамми?\n– Албатта, ҳамма сайлов ва референдумларда жамоат ташкилотлари, шу жумладан, партияларнинг вакиллари тенг ҳуқуқлилик асосида сайланиши керак.\n– Бизда бундай сайловлар бўлмас эканда, чунки халқ ичидан етишиб чиққан партиялар бизда йўқ. “Бирлик халқ ҳаракати партияси”, “Эрк” демократик партияси” фаолиятлари расман бўлмасада, амалда таъқиқланган.\n– Бу Сизларнинг қўрқоқлигингиз, ўзбекнинг менталитети билан боғлиқ , – деди кўзойнакли йигит.\n– Менталитет деганингизни тушунмадим – гапга аралашди яна фермер.\n– Менталитет халқнинг онг онгига сингиб кетган, у оғишмай амал қиладиган хусусият ёки иллатлар… Бу хусусият ва иллатлар унинг юриш-туришида, урф – одатларида, мақол ва маталларида акс этади. ўзбекнинг юриш-туришини кузатганмисиз? Агар ҳозир Сиз гаплашиб турган жойга ҳокимингиз келиб олса нима қиласиз?\n– Салом бераман.\n– Салом берибгина олмайсиз, икки букилиб таъзим ҳам қиласиз. Иложи бўлса, унга хушомад ҳам қилгингиз келади. Аммо ўрис ёки қозоқ ундай илмайди.\n– Ўзбекнинг ҳам ҳаммаси ундай қилмайди, – дедим мен.\n– Хаммаси эмас, кўпчилиги шундай қ илади. Ёки беш-олти лаганбардор қилган ишни бошқалар ҳам ё ошкора, ё яширин қўллаб – қувватлайди. Чунки ёшлигингизданоқ сизни каттани ҳурмат қил, хўжайинларга қарши гапирма, деб тарбиялашган. Сиз катта деганда улуғ– ёшли одамни эмас, раҳбарни тушунасиз, т ўғрими?\n– Тўғри – деди дурадгор ноилож.\n– Ўзбекда “Эгилган бўйинни илич кесмайди”, “ўнг юзингга урсалар, чап юзингни тут”, “Қўл югуриги ошга, тил югуриги бошга”, деган мақоллар борми?\n– Яна шоирларнинг шеърларида ҳам, “Тишингни авайла, узаяр ёшинг, тилинг- ни авайла, омондир бошинг” сингари мисралар кўпми?\n– Кўп, бироқ “Гар қилич келса, бошимга мен дегайман ростин ” (Муқимий) , “Эгилган бўйинни қилич кесмас, деб, Яшамоқ керакми бўйинни эгиб, Дўстларим, дўстларим, енгилмангиз еч, Бўйинлар тик бўлсин, кесса ҳам қилич”(Миразиз Аъзам) каби сатрлар ҳам бор, – дедим мен.\n– Борликка бор. Бироқ ўзбек қайсига кўпроқ амал қилади, биринчисигами ёки иккинчисигами?\n– Ана, тўғрисини айтдингиз. Аммо қозоқ ёки рус ундай қилмайди. қозоқда “Бош кесиш бор, аммо тил кесиш йўқ “, Одам адал (яъни адолатли)булмоги керак, каби мақоллар бор. рус ҳам “Честь сбереги смолоду”, деб туриб олади. Улар ҳақиқатни биздан кўра кўпроқ ёқтиришади. Урисларнинг Белинский деган олими ” ҳатто онанинг фарзандига муҳаббати ҳам ҳақиқ атга асосланиши керак”, дейди.\n– Энди улар бошидан кечирган шароит билан ўзбек бошидан кечирган шароит бир хил эмасда! ўзбек Македониялик Искандар, кейинроқ араблар, кейинроқ чингизийлар, сўнг русларнинг босқинини… сў нг 37-йиллар қ ирғинини кўрди…\n– Сиз айтган босқин ва қийинчиликларни қозоқ , тожик, гуржи, қирғиз, ҳатто рус ҳам кўрган. Бошқа халқларнинг бошидан ҳам шундай қийинчиликлар ўтган.\n– Унда гап нимада?\n– Гап биринчидан, ўзбекнинг менталитетида, иккинчидан, раҳбариятларингиз яратган шароитда. Мен Сизларга бориб етсин, деб атай, дастлаб менталитет ҳақида гапирдим, аслида, Сизлардаги шароит қозоғистон ёки Россияда бўлса, ўша ердаги аҳвол ҳам ўзбекистондагидай бўлиши мумин эди. Аммо бундай шароитнинг бўлишига қозоқ ёки қирғиз, рус ёки украин менталитети йўл қўйиб бермайди.\n– Тўғри, — тан олди, фемер. Табиатимиздаги ўта юмшоклик бошимизга бало булаётган экан. Демократия дегани унчалик қийин гап эмас эканку! Нега?\n– Гапимнинг давомини ҳам эшитинг, — деди кўзойнак таққан йигит. –Демократик жамиятда бир-бирига бўйсинмайдиган уч ҳокимият хам бўлади. Бу қонун чиқарувчи, ижро этувчи ва суд окимиятидир. Улар бир-биридан мустақил равишда ишлашади. Шунда парламент аъзолари ҳам, ҳатто президент ҳам ижро этувчи ёки суд ҳокимиятининг ишларига аралаша олмайди.\n– Бизда ҳам демократия бў лиши учун нима қилишимиз керак?\n– Юқоридаги гаплардан маълум бўлмадими? Биринчидан, менталитетингиздаги салбий томонларни ўзгартириш керак. Иккинчидан, раҳбарларингиз демократия қиламиз, деяптими? – кулиб сўради, кўзойнакли йигит…\n– Мен юқорида демократия нималигини содда қилиб тушунтирдим. (Эркин матбуот, эркин сайловлар, учта бир -бирига бўйсунмайдиган ҳукумат) Худди шуларни рахбарларингиздан талаб қилишга Сизнинг ҳақ ингиз бор.\n– Қандай қилиб талаб қила оламан?!\n– Уни ўзингиз топинг, АЛЛОҲ бошни Сизга нимага берган?…\n“Сайрам сабоси” газетасининг 18.10.08 сонида чоп этилган\n« Ботир Норбой׃ Зиндондаги адиб ижодидан »\nobidcan, on 01/05/2015 at 6:51 pm said:\nSavodsizlar yozgan savollar bular mana masalan shu matnda: “- Тўғри, — тан олди, фемер.” endi bu savodsizlar bizga demokratiyani qanday tushintirsin.


Америкалик ҳарбий Афғонистондаги амалиёт вақтида ҳалок бўлди\n11:26 / 09.04.2017\nАмерикалик ҳарбий хизматчи Афғонистонда ИШИДга қарши операцияда иштирок этиш чоғида ҳалок бўлди. Бу ҳақда АҚШ армияси ҳарбий вакили капитан Билл Салвинга асосланган ҳолда Associated Press агентлиги маълум қилди.\nУнинг маълумотларига кўра, АҚШ армиясининг махсус топшириқли кучлари таркибида бўлган ҳарбий 8 апрель куни кечқурун Афғонистон шарқидаги Нангарҳар вилоятида ўтказилган операция чоғида олган жароҳатлари туфайли ҳалок бўлган.\nМаълумот учун, Афғонистоннинг Покистон билан чегарадош ҳудудида ИШИД таъсиридаги кучлар жойлашиб олган. Америкаликлар авиацияси бир неча марта радикал кучларнинг позициялари бўйлаб зарбалар берган.\nИШИД Хуросон ҳудудида (Афғонистоннинг аксар ҳудудлари) ўз филиалини ташкил қилгани ҳақида 2015 йилнинг январида эълон қилганди. Бу ҳудуддаги жангарилар бир вақтнинг ўзида Афғонистон ҳукуматига ҳамда ҳукуматнинг душмани бўлмиш толибонларга қарши кураш олиб боради.\nИШИД жангарилари бир неча ҳафта ичида мамлакат шимолидаги Ҳилманд, Фароҳ, Зобул, Логал ҳамда Нангарҳар вилоятларида ўз таъсирларини ёйишди. Ушбу жангарилар сафида ўрта осиёликлар, кавказликлар ва уйғурлар жанг қилишади.\nАфғонистондаги ИШИД жангарилари сони расман аниқ эмас, баъзи манбаларга кўра уларнинг сони 5 минг нафарга яқин.\nАфғонистон Америкалик ҳарбий


Почеттино "Тоттенхэм" билан хайрлашадиган вақт келди / CHAMPIONAT.asia\nПочеттино "Тоттенхэм" билан хайрлашадиган вақт келди\n31 окт 2019 16:05\nТеглар : Чемпионлар лигаси ТоттенхэмМаурисио Почеттино\n47 ёшли Маурисио Почеттино замонамизнинг энг ёрқин ва ақлли мураббийларидан бири ҳисобланади.\nЧемпионлар лигаси 2018/19 мавсумида финалга чиқишда аргентианлик мутахассис ва ғояларининг ўрни катта. Ҳа, Почеттинони қўрқмасдан буюк мураббий деса бўлади, аммо мураббий "Тоттенхэм" билан хайрлашадиган вақт келди. Тўғри ўқидингиз, "шпорлар"га янги мутахассис, Маурисиога бошқа клуб керак.\nХатто Чемпионлар лигаси сўнгги ўйинидаги "Црвена Звезда" устидан қозонилган йирик (5:0) ғалаба мухлисларни чалғитмаслиги лозим. Ундан аввалга баҳсларга бир боқинг: "Тоттенхэм" - "Уотфорд 1:1, "Брайтон" - "Тоттенхэм" 3:0, "Тоттенхэм" - "Бавария" 2:7.\nАПЛ турнир жадвалида 20-ўринни эгаллаб турган "Уотфорд" билан баҳсдаги ўйинни ҳазм қилиб бўлмайди. "Тоттенхэм" 86-дақиқадаги Деле Аллининг голи эвазига мағлубиятдан қутилиб қолди, бироқ ўша вазиятда қоида бузилгандек кўринди. Дарвоза ишғол қилинишини аниқлаш учун VAR керак бўлди, аммо Крис Каван голни ҳисоблаганидан кейин ҳам ушбу вазият бўйича баҳслашувлар тўхтамади. Эсингизда бўлса, ўша баҳсда "Тоттенхэм" таблосида "гол ҳисобга олинмади" деган ёзув чиққанди...\nГап хатто бунда ҳам эмас. "Уотфорд"га қарши баҳснинг сўнгги 15 дақиқасигача "шпорлар" эмас, меҳмон жамоа ғалабага муносиб ўйин кўрсатди. "Арилар" 75-дақиқада дарвозага зарбалар сони бўйича 7:6 ҳисобида олдинда эди. Сўнгги чорак соатда "Уотфорд"га куч етишмади, "Тоттенхэм"нинг эса омади келди. 75-дақиқадан учрашув якунигача "шпорлар" меҳмон жамоа дарвозасига 7та зарба берди. "Тоттенхэм" кутилган голлар динамикаси бўйича фақат сўнгги дақиқаларда рақибдан устун бўлди.\nУшбу динамикада АПЛ аутсайдери Чемпионлар лигаси иштирокчисига қараганда вазият яратиш бўйича барқарор бўлган. Бундан ташқари, "шпорлар" таркибида Сон Хён Миндан бошқа ҳеч ким ўзини кўрсата олмади.\nЧемпионат аутсайдерига қарши дуранг - бу фақат Почеттинонинг эмас, бошқа футболчиларнинг ҳам айби. Бошқача қилиб айтганда, омадсиз натижалар учун "Тоттенхэм" ўйинчилари ҳам жавоб беришади, аммо асосий масъулият аргентиналик коучнинг бўйнида. Айнан мураббий майдонга тушадиган футболчиларни танлайди. Бундан ташқари, тактик модель ҳам мутахассис истаги бўйича танланади ва ўйин давомидаги негатив тенденцияни у ўзгартириши керак бўлади. Почеттинога эътибор берсангиз, у энди жамоани илҳомлантира олмаётганини пайқаш мумкин.\n"Лестер Сити" аста-секин салбий натижа қайд этиб бораётган "Тоттенхэм"нинг ғирт тескарисига айланиб боряпти. Брендан Рожерс АПЛнинг сўнгги турида "Уотфорд"га ўхшаш аутсайдер - "Саутгемптон"ни сочиб ташлади, бунинг устига меҳмонда - 9:0! "Тулкилар" бу каби хоккей ҳисобини қайд этиш учун рақиб дарвозасига 23 марта зарба беришди ва уларнинг 16таси аниқ бўлди. Фантастик рақамлар туфайли энди "Лестер Сити" Чемпионлар лигаси ҳудудида.\nЎз жамоасини ғалабаларга илҳомлантира олаётган яна бир мураббий - Фрэнк Лэмпард. "Челси" 41 ёшли коуч қўл остида АПЛнинг сўнгги 4та учрашувида 11та гол урди ва улар ҳам кучли тўртликда.\nПочеттино энди шогирдларига керакли сўзларни топа олмаётгандек тасаввур уйғонмоқда. Мураббий ва жамоа бир-бирига шунчалик ўрганиб қолганки, улар ўртасидаги мулоқотга "янги ҳаво" етишмаяпти. Деле Алли ижросидаги гол бўлмаганда "Тоттенхэм" "Уотфорд"га мағлуб бўларди. "Црвена Звезда" эса АПЛ аутсайдеридан кучли деб бўлмайди.\n"Тоттенхэм"нинг "Аякс"га қарши Чемпионлар лигаси ярим финал жавоб учрашувидаги ўйини ҳали ҳам кўпчиликнинг ёдида. Ўшанда Лукас Моуранинг ажойиб ҳаракатлари "шпорлар"га тарихда биринчи марта Чемпионлар лигаси финалига чиқишга имкон берди. Почеттино олқишлар чўққисида эди, клуб мухлислари эса "Тоттенхэм" раҳбариятидан мураббий учун янги шартнома талаб қилишди.\nАммо баъзида хатто энг буюк мутахассисларда ҳам порлашлардан сўнг тушунарсиз пасайишлар рўй беради. Бу кўп кузатилган жараён ва Почеттино бундай вазиятга дуч келган биринчи мутахассис эмас. Бу ҳолатда мураббий жамоани ўзгартира олишга кучи етишини тушуниши керак. Агар бундай бўлмаса, тезда янги клуб излаш лозим.\nШунга қарамасдан "шпорлар" сўнгги йиллардаги ривожланиш динамикасини давом эттиришлари керак. "Тоттенхэм"да ҳали ҳам чемпионатни кучли тўртликда якунлаб, Чемпионлар лигаси гуруҳ босқичи учун йўлланма қўлга киритиш имконияти бор. Почеттинога тўхталадиган бўлсак, энди у "автопилот"да ҳаракат қилмаслиги лозим. Маурисио ўрганишда ва ўсишда давом этиши керак. У "Тоттенхэм"ни тарк этган тақдирда ҳам грандлар истайдиган мураббий бўлиб қолаверади.\nЁқимсиз эшитилишига қарамасдан ҳамма айрилишларни ёмон деб бўлмайди. Баъзида бу икки томон фойдасига хизмат қиладиган қарор бўлади.\nСонни 1 ойлик армияда нималар кутмоқда? 4\nСон Хен Мин армияга боради 8\nOpta АПЛнинг жорий мавсуми қандай якунланишини илмий томондан кўрсатиб берди 2\nМЮ футболчиси: "Агар биз мавсумни давом эттира олмасак, уни бекор қилиш ва кейингисини бошлаш керак" 14


Куз-қиш мавсумида Самарқанд тумани аҳолисига 1490 дона маиший газ баллонлари етказиб бериш режалаштирилган - zarnews.uz\nКуз-қиш мавсумида Самарқанд тумани аҳолисига 1490 дона маиший газ баллонлари етказиб бериш режалаштирилган\nБугунги кунда Самарқанд туманидаги 19 минг 885 та хонадон табиий газ, 29 минг 217 та хонадон суюлтирилган газ баллонлари билан таъминланмоқда.\nКуз-қиш мавсумига тайёргарлик кўриш жараёнида барча ер усти газ қувурларининг 8,5 километр қисмида таъмирлаш ишлари олиб борилди. 4 та газ тақсимлаш қутилари мукаммал таъмирланди, 73,3 километр газ қувурлари ҳаво босими остида тозаланди.\nПулимуғоб, Чумчуқли ва Бадал маҳаллалари ҳудудидаги 6 минг метр табиий газ қувурлари ер остига туширилди. Табиий газ танқислиги туфайли газ етиб бормайдиган маҳаллалар рўйхати шакллантирилиб, улардаги хонадонлар имтиёзли нархларда, тасдиқланган жадваллар асосида суюлтирилган газ баллонлари билан таъминланмоқда.\nҲозирда туман аҳоли учун 570 дона маиший газ баллонларига эҳтиёж мавжуд. Куз-қиш мавсумида 1490 дона маиший газ баллонлари етказиб берилиши режалаштирилган бўлиб, бугунгача 884 дона маиший газ баллонлари аҳолига етказиб берилди. Бешта газ баллонлари ташийдиган махсус “Isuzu” русумли автомашиналар аҳолига беминнат хизмат кўрсатмоқда.


"Боруссия Дортмунд" собиқ футболчисининг ўқиши учун пул ажратадиган бўлди\n31 июль, 2017, 19:46\nДортмунднинг “Боруссия” клуби раҳбарияти клуб ўринбосарлар жамоасининг собиқ аъзоси Дарио Скудерига ёрдам берадиган бўлди. Ушбу футболчи ўтган йили 14 сентябрда ёшлар ўртасидаги ЕЧЛда “Легия”га қарши баҳсда оёғини синдириб олган эди.\nНатижада 19 ёшли футболчи фаолиятини якунлашга мажбур бўлган эди.\nНемис ОАВда ёзишларича, “Боруссия” Скудерининг таълим олишида ёрдам берадиган бўлди. Илгарироқ, собиқ футболчи спорт менежменти соҳасида таълим олиши учун клубдан кредит олишда ёрдам сўраб, мурожаат этган эди.\nБироқ дортмундликлар барча молиявий масалаларни ўз ҳисобларидан тўлашларга қарор қилишган.